Lifan-Z/Chinese-poetries-txt huggingface dataset:
帝求耆旧忆吾公，紫诏斜行下碧穹。励操兰薰仍雪莹，作民冬日与春风。便登凤阁鸾台上，小试鸡翘豹尾中。十载江湖访民瘼，一时倾倒沃天聪。
自笑孤踪霜叶轻，宦游何幸并耆英。合符先后分江郡，接武差池缀月卿。爱我从来两胶漆，与公别是一亲情。老身无用难提挈，尚有儿曹累使令。
谢家青山李家据，王家青山当家住。上头新作读书堂，牙签玉轴古锦囊。万夫攘臂侬掉臂，万事无味书有味。时挑野菜煮一字，儿辈不须来染指。
吾州五马住闽山，分我三山荔子丹。甘露落来鸡子大，晓风冻作水晶团。西川红锦无此色，南海绿罗犹带酸。不是今年天不暑，玉肤照得野人寒。
紫衣军将打门来，云锦书从锦水回。个是国西天一柱，早归斗下位三能。致身将相黑头在，怜我渔樵青眼开。旧日雪山寒刮骨，祇今移取上春台。
君寄梅花道别肠，我攀官柳送归艎。东都循吏似名茂，南浦诗人更姓黄。白鹭青原留惠爱，苍苔红药入篇章。故人若问诚斋叟，化作沙鸥弄夕阳。
两只胡床小憩些，一枝筇杖拄倾斜。烟云惨淡天将雪，风日荒寒梅未花。人去客来酤酒市，鸡鸣犬吠野人家。清游不用忙归去，强管行程是暮鸦。
我行谁与报江枫，旋摆旌旗一路红。朔吹崩腾危两耳，东山踊跃献诸峰。松阴好处皆亭子，瑶草香边即坐狨。渐陟渐高元不觉，忽然身在半天中。
十载人间乐与忧，几曾半点到心头。梧桐叶上秋无价，蟋蟀声中月亦愁。暮角晓钟何日了，苍颜华发此生休。吟颠醉蹶知无益，利走名奔有命不。
三春草草眼中过，未抵三冬乐事多。烛焰双丫红再合，酒花半蕾碧千波。孤寒霜月侬相似，跌宕雪风谁奈何。道是闲人没勋绩，一枝樵斧一渔蓑。
碧落先生少可人，银钩茧纸苦称君。谈间口吸西江水，句里家传南浦云。千里端能来命驾，一尊得与细论文。还家剩草三千牍，看策平津第一勋。
帝想丹青忆老成，公兼竹润更兰馨。独追洙泗人无讼，再使成康世措刑。召节自天回使节，郎星朝斗作台星。花边独坐黄昏句，剩寄江西白鹭汀。
琼树初瞻二纪中，玉京再别一星终。我随病鹤欹黄帽，公驾云鸿上碧穹。寄径丝纶紫薇阁，押班冠剑大明宫。锦园尚欠桃栽否，儿辈河阳待晓风。
吾家词伯达斋翁，阿季文名有父风。笔阵千军能独扫，马群万古洗来空。嗟予还笏归林下，看子乘船入月中。淡墨榜头先快睹，泥金帖子不须封。
祖孙接武禊堂前，风物重新六十年。无恙钧衡旧棠荫，有光台斗继蒲鞭。手提西郭三山月，下照南湖万顷天。不要外人来作记，当家自有笔如椽。
夜雨无端忽晓晴，南溪便长半篙清。斜冲乱石雪霜碎，快泻深陂金玉声。慢处回头萦作漩，急边眨眼不留行。李成觑著如何画，却是诗中画得成。
合志同宗忆嗣清，寻盟继好感难兄。关西伯起今夫子，后世子云重易经。金薤银钩诒妙墨，貂裘玉札寄交情。本朝未有杨家相，留待公归两两星。
君才陆海与潘江，句里芒寒万丈长。雪椀冰瓯翻笔墨，锦机绣段出肝肠。王家龙凤重英特，谢砌芝兰让耿光。相国登庸衣钵在，郎君努力续前芳。
又是一年修禊时，何须曲水泛金卮。遍尝众酒少亦醉，坐到三更眠未迟。上巳巧当寒食日，春风悭放牡丹枝。白头父子灯前语，忘却江湖久别离。
金华唐吕两儒先，夜半黄梅君并传。不日经筵重坐席，𫏐时黉舍冷无毡。引班晓漏槐枫里，出宰春风桃李边。莫遣垂杨知别恨，一篙新涨解归船。
月中露下摘荼糜，泻酒银缾花倒垂。若要花香薰酒骨，莫教玉醴湿琼肌。一杯堕我无何有，百罚知君亦不辞。敕赐深之能几许，野人时复一中之。
君操笔耒启新畬，耕遍西溪万卷余。藜杖芒鞋来得得，柳风花雨政疏疏。是家人物孙如祖，惊代诗文我爱渠。努力收科无早晚，不须灯下独长嘘。
碧落仙人出作州，青原诗伯佐承流。江山得助催新句，风月平分入胜游。清献濂溪两宾主，崆峒章贡再赓酬。旧时绿水红莲客，南望旗幢鬓已秋。
一点瓜香破醉眠，误它酒客枉流涎。如何滴露牛心李，化作垂头玉井莲。初喜晓光将莞尔，竟羞午影不嫣然。忽看吐下金樱核，蔌蔌声干暮叶边。
招得榴花共一觞，艾人笑杀老夫狂。子兰赤口禳何益，正则红船看不妨。团粽明朝便无味，菖蒲今日么生香。一生幸免春端帖，可遣渔歌谱大章。
火伞朝张复暮张，若教无月底禁当。隔林欲上光先漏，窥户无多气已凉。万里无云天似水，一奁新镜色如霜。广寒宫里应无酒，挽住姮娥劝一觞。
不是齐堂觳觫生，如何双抵独峥嵘。犀中忽有红尖角，天上也无甜底冰。只爱衣裳桃杏浅，谁知肌骨雪霜明。酒徒苦问渠名姓，无姓无名字子陵。
但令有酒对篱东，管得山名不是龙。榨里泼醅迎节里，雨中移菊自城中。多时不饮今辞醉，一笑相懽古罕逢。我辈明年当更健，不须子细看萸红。
旧说黄杨厄闰年，今年并厄菊花天。但挼青蕊浮新酒，何必黄金铸小钱。半醉嚼香霜月底，一枝却老鬓丝边。阿谁会得开迟意，暗展重阳十月前。
两岁芙蓉无一枝，今年万朵压枝低。半红半白花都闹，非短非长树斩齐。临水酽妆新雨后，出墙背面晓风西。春英笑杀秋英淡，祗恐秾于桃李蹊。
金刹深藏翠𪩘间，钟声吹下白云端。谁知东浙能诗客，也到南溪祝圣山。重碧清池染衣湿，软红香雾袭人寒。祝君来岁千秋节，著脚含元鹓鹭班。
君能过我意殊倾，我每看君脚便轻。若为泥涂断还往，端令老病底心情。未霜杨柳秋犹碧，既雨芙蓉晚更明。旱岁嫌晴不嫌熟，今年教熟不教晴。
为爱溪流箭样湍，戏抛乱石障清澜。忽如亚父撞玉斗，又似仲尼鸣象环。整北移南教尽怒，从朝至午不知还。便饶滟滪三巴峡，也当龙门八节滩。
今代吾家后子云，新诗也解乞陈人。银河波浪痕痕玉，花县风光字字春。大胜十年灯火读，更无半点簿书尘。鹗章塞得公车破，便合留渠立紫宸。
近看丁香万粒攒，远看却与紫球般。谁将玉胆蔷薇水，新濯琼肤锦绣襌。浄界薰修尔芬馥，无人翦剔自团栾。下元前至上元后，省得龙沉与麝兰。
针来大笋束仍攒，作么开时色两般。荀令金炉炷沉水，昭容紫袖衬中襌。同花异叶株株异，一种栾枝节节栾。雪里寒香得三友，溪边梅与畹边兰。
树子团团映碧岑，初看唤作木犀林。谁将金粟银丝脍，簇饤朱红菜椀心。春早横招桃李妒，岁寒不受雪霜侵。题诗毕竟输坡老，叶厚有棱花色深。
金沙瓶子荼糜粟，一一尖红映圜绿。只销三日雨和风，化作真珠堆锦褥。饶渠飞度雪前开，开了却吹香雪来。红红白白照天半，醉倚雕栏眼凌乱。
吹灯览镜又匆匆，乌帽新时白鬓空。残月忙追晓星上，飞霜先到轿窗中。如何五鼓寒十倍，不肯半分饶一翁。到得火轮相暖热，山霏特地碧曚昽。
归途未信欲斜阳，只怪行人影转长。松寿已高犹绿发，枫年方少更红裳。秋光便是天金谷，画本偷归我锦囊。只怨冲寒叹行役，青鞋布袜却芬香。
尤萧范陆四诗翁，此后谁当第一功。新拜南湖为上将，更差白石作先锋。可怜公等俱痴绝，不见词人到老穷。谢遣管城侬已晚，酒泉端欲乞移封。
冬夜嫌长只望春，春宵又永更何言。睫梢强合终无睡，脚底相摩也不温。竟夕松风听到晓，忽明灯火看来昏。拥裯却起蒙头坐，顾影真成一病猿。
病身兀兀脑岑岑，偶到儿曹文字林。一卷杜诗揉欲烂，两人齐读味初深。斲肝枉却期千载，漏眼谁曾更再寻。笔底奸雄死犹毒，莫将饶舌泄渠心。
老无星事可营为，政是长闲好病时。两脚倦行赢得坐，一生欠睡顿还伊。梦闻有客欣然起，儿道勤翁乃尔痴。抵掌纵谈天亦笑，此身安否更曾知。
摩诘沉疴未易排，文殊一问失妖灾。老夫何幸群贤集，倒屣出迎双眼开。语造极时全愈了，病知客去即重来。呼儿细拣新书策，体不佳时看一回。
满眼生花雪满颠，者稀又过四双年。谁知病脚妨行步，只见端居道坐禅。堕扇几旁犹懒拾，检书窗下更能前。世人总羡飞仙侣，我羡行人便是仙。
末伏将催中伏休，匆匆送夏又迎秋。暑中竹色风仍雨，病里鶑声喜破愁。大熟十年无此作，微生一饱更何求。急须剩踏莲花曲，药玉新船待拍浮。
病势初来敌颇强，排山倒海也难当。老夫笑把东西玉，竖子难藏上下肓。酒阵时闻报三捷，诗坛元不费单枪。夜来梦入清凉国，风月冰人别是乡。
暑气朝来扫地空，南风毕竟让西风。秋生楚尾吴头外，凉杀天涯地角中。万叠山连千涧水，双行缠伴一郫筒。初程道是穷忙着，且宿东山东复东。
良辰美景底须来，苦恼如山正满怀。蝉度清歌侑溪柳，花吹黄雪洒官槐。新秋风物俱堪赏，久病心情自不佳。说与儿童休乞巧，老夫守拙尚多乖。
鸡头吾弟藕吾兄，头角崭然也不争。白璧中藏烟水晦，红裳左袒雪花明。一生子木非知己，千载灵均是主盟。每到炎官张火伞，西山未当圣之清。
暑天寒果饤来馊，水果清于木果休。莲入新秋何便瘦，菱沉到底竟能浮。山泉酿酒香仍冽，野蔌堆盘爽更幽。方丈食前非不爱，风蝉一腹饱诗愁。
火云散作郁金云，檐际移床偃病身。古井石崖新汲水，花洲苔砌荡晴尘。风才小动即停吹，竹自不凉那及人。独感今宵上弦月，桂梢分露滴纱巾。
今古诗人爱月圆，未堪商略玉婵娟。修眉半璧各自好，团镜磨镰俱可怜。一夜一般新样出，几回几换为人妍。教渠也学金鸦扇，未必清光直一钱。
晋侯三驾楚莫争，薛侯三箭天山平。江西今代再丘明，亲到杏坛授麟经。笔阵独扫万人军，两魁槐花再荐名。来年兰省与集英，三元不数冯家京。
赵侯龙种秀天潢，金玉肝脾锦绣肠。未复九人黄阁相，犹堪三字紫微郎。饥餐兰菊枝枝月，醉洒云烟句句霜。谁与邦民颂遗爱，老夫端欲续甘棠。
忆昔相从夜诵时，子垂两髧我初髭。梧桐叶落犹无睡，桃李春归总不知。我已悬车老岩壑，子方敛板走阶墀。莫嫌衰病人皆弃，桂岭梅花寄一枝。
开禧元祀更元正，宿雨新收放晓晴。夜半梅花添一岁，梦中爆竹报残更。方知人喜天亦喜，作么钟鸣鸡未鸣。老子年龄君莫问，屠苏饮了更无兄。
道乡先生有族子，卜筑富川弄江水。更穿两沼磨碧铜，分种芙蕖了秋事。一沼花白一沼红，新亭恰当红白中。此花不与千花同，吹香别是濂溪风。
澹老郎君阿永贤，渥漥财驾折金鞭。只今两子似连璧，一建双旌开二天。白马将军震交阯，青钱学士即甘泉。弟兄蕙茂仍兰发，顿有机云在眼前。
畴昔昭王渡楚江，得萍斗大嚼甘芳。因君黄绶作此县，问古青苹何处乡。民乐弦歌爱言偃，天将桃李醉河阳。望郎旧说为邑宰，邑宰今看为望郎。
万类欣欣一老悲，物华岂是不佳时。病夫自与春无分，好景非于我独遗。花底报来开已闹，雨中过了更曾知。风光九十今强半，又约芳菲隔岁期。
药裹关心正腹烦，强排孤闷到东园。行穿一一三三径，来往红红白白间。绕树仰看浑不见，隔溪回望不胜繁。村村桃李家家柳，脚力酸时坐看山。
病中一刻抵三秋，况见西风再树头。老去能禁几回病，秋来不为别人愁。书帷梦觉疑僧榻，竹户凉侵似客舟。寿外康宁方是福，不然徒寿不须休。
两日炎晖烈未收，连宵甘澍沛如流。大田今日非昨日，多稼新秋赛旧秋。凉气隔帘深亦透，香烟穿袖散难留。史君小试为霖手，便作江西第一州。
过眼光阴又岁穷，相看父子一尊同。春回雨点溪声里，人醉梅花烛影中。汝趁暄和朝北阙，我扶衰病见东风。弟兄努力思报国，放我沧浪作钓翁。
老去春来已薄情，体中病后更竛竮。海棠红酽飞成雪，杨柳金浓染作青。到得当家饶景物，不如旧日借园亭。一杯欲把还休去，遮莫鶑花笑独醒。
金沙道是殿群芳，不道荼𧃲输一场。十里红妆踏青出，一张锦被晒晴香。只须旧荫已无暑，更走新条如许长。若恨昨朝来草草，夜来风雨更禁当。
吾乡今代刘更生，新序说苑落笔成。问渠才思宁底巧，玉泉绕屋供双清。此泉来从何境界，银河飞下双罗带。便好乘槎犯斗星，斫桂广寒天上行。
宝气亭前双太阿，龙光再吐射银河。伯兮西啸巴山月，仲氏南嬉楚水波。赠以四愁真绝唱，不如一诣听长哦。簿书何至烦勾校，归校芸香蠹简讹。
送君南浦惨离情，握手依依数去程。日薄云浓风转劲，江寒水落浪还生。此时执别仙舟稳，后夜相思山月明。好把嘉猷献丹扆，中兴天子急升平。
梦虺端由庆阀钟，采萍来助大夫共。化行闺壶衣无绿，行应箴图管有彤。石窌方生汤沐邑，黄堈俄掩斧堂封。不须更续更生传，自有丰碑记肃雍。
一挂吴帆不计程，几回系缆几回行。天寒有日云犹冻，江阔无风浪亦生。数点家山常在眼，一声寒壶正关情。长年忽得南来鲤，恐有音书急遣烹。
江浙相望寄此身，临风回首叹离群。吴云目断君思我，楚树天遥我忆君。别后酒尊应独酌，旧时棋局对谁分。狂言欲吐还须茹，俗子纷纷可得闻。
公子翩翩正妙年，修能姱节本天然。弟兄况自逢三益，事业悬知定十全。厚意绸缪华映鄂，新诗绮丽月流天。乘黄𫘧耳方争骏，应笑驽骀强自鞭。
别日无多似隔年，每逢佳句辄欣然。词倾江汉无留碍，语转珠玑更浑全。目共荆谿千里月，人居吴郡五湖天。兴来傥有山阴作，即上扁舟往执鞭。
方讶顽阴蔽月堂，坐看凉吹动枯肠。疾驱云阵千重翳，尽放冰轮万丈光。莫问蚌珠圆合浦，且听羯鼓打西凉。疏狂似我何须挠，挠取吹笙玉雪郎。
拙速那能鬭巧迟，从教绿暗与红稀。天香未染蜂犹懒，日幄先笼蝶已飞。羯鼓只应催上苑，鹤林谁复倩红衣。请君多酿淮南米，纵赏先拼倒载归。
清明过后日初迟，春服成时瑟渐希。浪蘂总随流水远，名花独待羽觞飞。催开已奏清平调，唱彻犹须金缕衣。活火新泉太清绝，何如沉醉咏而归。
污沟浊水叶田田，又见新栽京府莲。玉井谩传青壁外，雪肤如在射山前。泛红入幕王家俗，种白开池陆子贤。不用若耶溪畔女，兰桡夜采月娟娟。
闲花不遣倚门墙，独挹芙蕖冉冉香。艳质施朱窥宋玉，冰姿傅粉试何郎。青茎翠盖元相映，缟袂霞裾各自芳。闻道金銮行豹直，炬莲先已兆嘉祥。
官闲未觉往来妨，疏懒从公意自长。松柏有心寒始见，芝兰入室久弥香。送秋容我无何饮，畦夏怜渠有底忙。霜倒池莲雨荒菊，禅房真似赞公房。
碧幢红旆拥西风，几点淮山落眼中。卧辙正看留使者，褰帷早已识元戎。儿童骑竹迎并牧，父老封棠记召公。人望汲卿居禁闼，淮扬只恐又匆匆。
闻道维扬地望雄，风流人物似江东。六龙前日临淮海，五马由来说醉翁。璧月几桥留夜色，珠帘十里待春风。遥知九日平山会，笑插茱萸满鬓红。
父祖同登六十春，相逢草草大江𣸣。羡君不使囊锥见，笑我空将芰制焚。闻道都人时载酒，未容俗客细论文。他年小筑柯山畔，泉石风光賸欲分。
曾见麻姑过蔡经，却陪王导宴新亭。博文正自鄙木彊，操论未应谈竹形。入幕久依池水绿，读书行照杖藜青。箧中知有还丹在，不用临溪怜鬓星。
一去中台十九年，爱君忧国得华颠。久疑使节留江上，稍喜除书近日边。寒碧轩窗余旧句，汗青简册奏新篇。文章入相公家旧，沙路从今稳着鞭。
满岁蹒跚泮水间，独公不作腐儒看。几陪佳客芙蓉幕，聊慰穷愁苜蓿槃。此去高山空自仰，向来流水为谁弹。割鞭截镫知无益，但觉轮囷激肺肝。
元戎已趣曹装觐，上客难教俭幕留。积雨半篙生别浦，清风十幅送归舟。槐庭衮绣行虞侍，芸阁铅黄待校雠。池有游鳞云有雁，尺书能寄故人不。
处士诗名满古今，外家文采切星辰。中郎有女曾传业，武子趋庭更慰人。谖草正开堂北向，扶桑莫返日西沦。可怜寂寞湘江路，燐走萤飞翠柏新。
大江西畔米流脂，敛散新陈倚绣衣。旗展春山千岭暗，霜飞暑路万艘归。朝家法备农商信，台府官闲案牍稀。庐阜虎溪天下景，未妨行部款禅扉。
二年疏懒累深知，喜见皇华授节时。归里欲依东道主，登畿恰负北山移。黄间遥想前驱弩，白下空攀远别枝。坐席未温公入觐，却教南荡候旌麾。
十二麟符玉截肪，腰间仍映带围黄。化行江国春常早，讼息阶除日自长。槐影缓趋三接昼，棠阴先满十连堂。子渊去踏长安道，待赋中和奏未央。
再点宾筵又一期，千金敝帚赖提撕。泮宫正采僖侯藻，太学俄甘吏部虀。人似塞鸿春向北，心随江水日潮西。太平勋业须公助，不用频年恋节犀。
公才岂合尚题舆，天遣寒儒此曳裾。午夜灯光曾共赏，三春乐事未全疏。尊前窈窕传新唱，耳畔澜翻听异书。此别不须勤怨惜，君王日日问严徐。
化工未幻酴醿菊，先放缃梅伴群玉。幽姿着意慕铅黄，正色何心轻萼绿。妆成自浅风味深，对此宁辞食无肉。可怜涪翁被渠恼，中岁梅屏杯杓醁。
七年束带趁朝参，共喜儒林得指南。经传注成头未白，公卿阅遍绶犹蓝。秋来去国怀张翰，此去论诗忆郑覃。别酒易阑情不尽，会凭清梦听清谈。
三世儒科独隠沦，功名岂必在吾身。早看伯氏囊荷旧，晚喜郎君谏草新。绛县人存疑甲子，论衡书就困庚辛。遥知会葬车千两，絮酒淋漓卧冢麟。
茧黄织就费天机，付与园林晚出枝。东观奇童承诏后，南昌故尉欲仙时。芳心向日重重展，清馥因风细细知。诗老品题犹误在，红梅未是独开迟。
尝记挥毫草檄初，必知鸣镝集单于。由来笔下三千牍，可胜军中十万夫。已许乞盟朝渭上，不妨持节过幽都。吾君甚似仁皇帝，宜有韩公赞庙谟。
黄道初开日月新，容光应不间孤臣。左螭立近焚香案，右掖名参视草人。三圣深恩空刺骨，几年归梦已通神。阿兄念我勤招忆，好为丹炉养汞银。
迂儒岂足助维新，日奉威颜谢主臣。可罢本非缘一事，致疑初不怨三人。弟兄有禄供温饱，畎亩何阶答圣神。此去读书真事业，向来正字误根银。
浙水秦淮度十霜，官清谁薄简编香。春来怪底鸟乌乐，归去喜同灯烛光。身近广寒犹内热，手遮赫日却心凉。只愁初踏江边路，封土累然似斧堂。
春花著雨即尘埃，何似深秋耐久开。菊尚无多饶瑞质，霜如有意护香腮。也知林下风光早，不为山中历日催。望断行人思折寄，却疑呼作岭头梅。
匈奴何敢渡江东，一士真过万马雄。唐室安危谁可佩，雪山轻重属之公。天台不纳尚书履，乡县犹乘御史骢。行乐休嫌园小小，高歌幸有婢隆隆。
岸断川平拔一峰，丹青剥落古灵宫。邦人岁久忘遗爱，贾客时来乞好风。二水有情犹磬折，霜枫无数尚旗红。冈头故址宜亭榭，城郭江山尽眼中。
世事浑如蚋过前，刀头喜对镜飞天。阴晴万里同兹夕，离别前时照几年。此去莫令疏会合，从来无意必腾骞。几思种秫迎佳节，穷鬼还来笑买田。
南雪霏微积便晞，儿童只惯管中窥。谁知今岁望不断，天与一台成此奇。苔护屐痕毡叠叠，松垂谈麈玉枝枝。团栾忽忆新令尹，天际帆飞归不疑。
昏然午枕困漳滨，醒以清风赖子真。初似参禅逢硬语，久如味谏得端人。王程不趁清明宴，野老先分浩荡春。敢向柘罗评绿玉，待君同碾试飞尘。
曾师班女颂兄功，何意安仁悼德宫。围解鸰原芳誉远，尘昏鸾镜玉容空。萧骚风棘悲诸子，寂寞笙歌泣舞童。莫讶无从出衰涕，良人契合四般同。
偶从山寺赏春还，问讯名花已破悭。清绝比梅加馥郁，丰容似菊更妖娴。碧云重忆尊前句，红缬遥思醉后颜。寒食清明祇旬日，绿斋芍药待君攀。
贾生问𫛳谩伤神，应愧先生入理深。肝胆何曾分楚越，心形真欲混人禽。亭邮永镇愚溪上，扁榜重开罨画阴。见说骑鲸游汗漫，倘凭鸥鸟一传音。
历历山河一卷书，博闻疑是古潜夫。金城未入职方考，玉座正披舆地图。取虢不应须假道，胜齐终恐用真儒。从来美玉劳三献，岂比巾箱袭碔砆。
笑酌贪泉为赋诗，凛然清节照南夷。厩空不纳如羊马，才大常嗤捕鼠狸。盗已奔秦非地险，心迟去鲁只天知。爱君勤把归鞍促，莫待鸾旗访具茨。
病废壶觞懒废诗，渐参禅悦学希夷。志非鸿鹄宁憎燕，路怯豺狼更畏狸。节物匆匆愁里度，人情扰扰静中知。已营二顷亲籉笠，何日三间看塈茨。
百里人人卧去轮，儿从父老季从昆。飞凫空恋古仙伯，展骥难留庞士元。蟾桂影圆人欲别，骊驹歌阕客无言。太微已动哀乌色，应待循良款相垣。
俊兄才学众人知，富贵功名自有时。海运今看鹏怒击，韶成始是凤来仪。状头谩诧文阶峻，榜眼常多紫绶垂。家有郑公遗笏在，一闻吉语即相贻。
河梁曾诵送行篇，蜗角牛毛十五年。毕竟中间皆梦尔，祗今相对各苍然。萧萧暂隔连床雨，荡荡初行万斛船。谁近上林看躣马，东阳诗句定先传。
君家奕叶播芳馨，室有图书暴两荣。诗什编成风雅颂，宝章临遍草真行。兴来文阵千军扫，醉后谈锋一座倾。已许春风来过我，从今日日听严程。
屡空不拟论钱神，多病惟思对药臣。骤获断碑胜与缟，徐观妙语可书绅。起予字字兴三叹，集古骎骎访九垠。欲寄佳州选何物，折杨聊复和韶钧。
亦知磨蝎直身宫，懒访星官与历翁。岂有虚名望苏子，谩令簸恶似韩公。时清早退人谁肯，命薄当闲我自通。破戒问君君会否，几人于此不相蒙。
冯翊当年助匪颁，殊方此日奉宾欢。浅斟想对销金帐，生意重寻白玉槃。蚁泛似缘膻足慕，海凝如得毳逃寒。十羊百榼何须辨，试问东风可味酸。
姚魏纷纷殆百家，天香一出自无哗。伤多莫厌扶头醉，贵少翻嫌满眼花。康乐旧闻宜水竹，翰林新调带烟霞。从渠草木呈新巧，终愧吾公正且葩。
德似羊羔春共颁，政如醇酎野多欢。属厌靖节杯中物，屡费将军竹里槃。畴昔调饥惟饮湿，祗今软饱不言寒。唱酬妍丽归公等，自笑梅翁语带酸。
牙旗排槛晓鸣风，楼上何人清宴同。东道主开军府盛，西都宾共圣贤中。词锋永日论坚白，辇路他年记软红。颇念平生故人否，羽觞寂寞坐谈空。
萱死兰枯及老堂，翩翩丹旐逐风翔。冰间鳞跃悲余阁，纸上鸾回閟古囊。年过九龄今代少，家留一桂异时芳。衰宗自恨通姻晚，不及陶家馔客觞。
忆驱千骑过田间，充国年耆鬓未斑。遗事剧谈黄阁老，旧游追记玉门关。横槎只道南通海，妖梦那知夜裂山。宿将如今几人在，稍听鼙鼓涕先潸。
令君到处即文场，未怕簿书期会忙。神术有时朝赐履，赓歌无路赞垂裳。彭州篇什元飞动，工部交游更老苍。自古诗人贵磨琢，试看淇澳咏文章。
上清别殿旧通明，仙圣飞腾户不扃。出郭尚疑窗列岫，绝堤始露岳真形。奇奇怪怪无非洞，下下高高总可亭。但把醺酣酬绝景，天风吹面径须醒。
相君早日翼天飞，晚落江湖罪以微。好事一时开翠壁，佳名千古记黄扉。朝游要及鸦翻树，夕返何妨萤湿衣。更得汤休奇绝句，后来谁忆谢玄晖。
上尽诸峰地转平，天低云近日多阴。古来南北通双径，此去东西启二林。虞世南碑从泯没，白居易序合推寻。匡庐第一真仙境，忍使如今遂陆沉。
沿溯江湖乐有余，慆慆何必叹东徂。赏心到处穷佳境，好事逢人得异书。风浪送帆时一快，鱼龙潜穴不须驱。归来正使无泥洗，合压香醪作岁除。
路逢驿使岭头回，喜得新诗胜得梅。情似春风缲楚柳，句如腊雪屑韩瑰。祇今皇侧求贤席，底事公衔乐圣杯。台路六符行复焕，丹心一寸未应灰。
才思春江下濑船，腹藏经笱更便便。坐观林谷升初日，吟到云山合暮烟。忆昨倾囊携过我，知君得句总堪传。古来虚诞相如赋，枉使刘郎意欲仙。
溯洄险过峡中船，赖有名山寄静便。丘壑遂将从栗里，功名何敢梦凌烟。吾贤才术今谁敌，野老风流未可传。趁取桃花日千里，蓬莱方丈会群仙。
身闲端合醉秋光，两地名花况并芳。金作凤形如许巧，木成犀理若为香。髻头自笑辜钗色，沙面谁知识带黄。莫问诗坛偃旗鼓，天生的对欠平章。
制举巍科世有贤，闻孙传业中兴年。贡才合益诸侯地，宠饯真开刺史天。有弟已容持布鼓，无能仍许鬻栀鞭。太平故事西昆体，指日皇都万口传。
浊水难攀清路尘，偶曾先后掌丝纶。归来久侍茵凭旧，至后初逢梅柳新。湖水欹斜应有意，春光漏泄不无因。绛帷幸许天荒破，日日当为问道人。
圣学榛芜欠扫际，诚斋刻意绍渊舆。羊岐自昔迷多径，鸡瓮从今识广居。西洛穷源谈近似，南宗投隙说真如。早知大道容方轨，何用危涂转栈车。
未结絇丝侍玉除，聊纡墨绶奉安舆。诸君相尚耻为令，明府何妨大所居。岁美莫忧君不足，日长当念民无如。玉床箭镞何劳寄，只愿章交使者车。
先生岂比习池徒，薄酝仍惭校尉厨。献粣聊将追粔籹，𫗦糟只欲伴屠苏。削肌知自何人手，灌顶疑尝释氏醐。必许寻花兼问柳，敢辞挈榼更提壶。
金谷烹煎岂我徒，磨舂争语夜阑厨。六年不赐汤官饵，除日犹分刺史酥。小惠无多真画餠，大篇有味胜清醐。遥知发羃烘堂处，不见蒸鹅只瓠壶。
追迹犹应怨猎徒，截肪何敢恨庖厨。鲙鲈湖上休夸玉，煮豆瓶中未是酥。伴食偏宜十字餠，先驱正赖一卮糊。却因玉面新名字，肠断元正白兽壶。
天怜寓客混缁徒，十日无烟香积厨。暮雪故教投碎米，馋涎那更忍流酥。旃毛啮尽寒生粟，风絮吟时韵怕醐。谁似维摩坐芳缛，散花别是一方壶。
投林倦翼久知还，尚客君家伯仲间。入市每嫌妨杖屦，临岐那忍问河山。家声好在金陵簿，人物争看玉笋班。他日银黄夸里后，不妨徐伴野夫闲。
贺客称觞满冠霞，悬知酒渴正思茶。尚书八餠分闽焙，主簿双瓶拣越芽。妙手合调金鼎铉，清风稳到玉皇家。明年敕使宣台馈，莫忘幽人赋叶嘉。
金华绝出气凌霞，不愧君王坐赐茶。商岭烹来思旧样，洛泉煎处叹新芽。诗评未怕人生瘿，盐济惟防贼破家。賸欲苍生苏息否，刚严须是相王嘉。
竹林终日醉流霞，下客穷空祇厄茶。更欲打门奴酪粥，何殊敛手捧姜芽。赐金指日挥疏傅，盛馔常时设谢家。莫为唱酬供一笑，从今便废尔殽嘉。
萧散玄真吏少霞，樵青日日为煎茶。莫因闽粤皋芦叶，却厌神仙掌上芽。竹户胜棋非我事，菊潭试水是君家。不须更酹苹洲冢，世以诗鸣句自嘉。
卯饮高楼彻暮霞，绝胜茅屋己公茶。箬包句好逢真赏，荷叶瓯深称嫩芽。诗老坐中容我辈，朝贤乞处藉君家。从来佳茗如佳什，屡酌新烹味转嘉。
诗成蜀锦粲云霞，宫样宜尝七宝茶。压倒柳州甘露饮，洗空梅老白膏芽。睡魔岂是惊军将，茗战都缘避作家。怪底清风失炎暑，朝来吉甫诵柔嘉。
钟山处士映高霞，止酒惟亲睡起茶。远向溪边寻活水，闲于竹里试阳芽。一鸥休问帝前席，七椀且同僧在家。所愧叔孙无五善，若为重拜晋君嘉。
天香犹带曳裙霞，银合行参到阙茶。賸馥欲沾吾臭味，普薰聊发善萌芽。心清此去夸僧舍，意可由来出内家。乞与博山添正气，崭岩曾辱更生嘉。
诸父声名塞两间，圭分青白毂朱丹。莫年勋业心方壮，前日奸谀骨尚寒。闻道秋官还简擢，独怜处士失荣观。如今喜见当家子，应赋忠州此日欢。
杲杲朝曦正在东，文心诗耳一时聪。学当鼎盛犹无敌，才过颐期想更工。此去宦游谈笑里，后来家庆画图中。俾昌俾乂诗人事，不似荒虚汉少翁。
好因轮斲悟观书，莫守筌蹄觅兔鱼。华岳登来卑步仞，沧溟浮罢眇支渠。命穷且戏娱亲彩，道合须牵奉诏裾。此外文章真小技，未应倾慕蜀相如。
寿杯又是酌流霞，醉眼还醒讲殿茶。举世甿谣思旧德，隔年诗谶托新芽。汉帷果庆登三杰，胡幕何愁不一家。赐也多言如屡中，合分龙餠示旌嘉。
觚棱回首六经春，重挈荷囊上要津。桑下未忘三宿恋，柳边仍喜一番新。即开东阁招奇士，快与西湖作主人。浊酒夸张真过矣，如公诗句乃清醇。
年年郡圃共寻春，夜夜神冈醉问津。公从鸡翘恩典厚，我游麟省宠光新。愿闻玉铉调元日，幸摄金銮草制人。致主勋华端有望，浇风于此合还醇。
蓬山落拓复经春，宦海茫洋懒问津。志节渐消平日壮，鬓毛空比去年新。午桥早并绯衣相，一月还同赤壁人。天遣驽骀追骥𫘧，无如才德异疵醇。
胜游元在十人中，健翮先培万里风。落帽有欢追戏马，峩冠无计屈乘骢。对门尚许官曹近，光馆犹期燕会同。幸可夸张少年在，未须细数菊花丛。
讲席人期相郑覃，石渠我忝继齐堪。碧琳殿邃同宣召，白玉堂深接笑谈。寓直敢陪东道主，登高尚想北山南。洞岩胜集空回首，何日芒鞋许再探。
谈锋激烈剑芒寒，素蕴光辉珠在箪。万里未行骐骥死，百围将半豫章残。山中宰相今谁继，地下修文古亦难。一读名章三太息，泪流何待雍门弹。
当年给札踏金銮，重到依然九月寒。学士策询学士策，秘书官试秘书官。自怜绿鬓非前度，尚喜青衫总一般。寄与浙东程阁老，莫矜红旆笑儒酸。
符节何妨彩服斑，专心温凊宁求闲。宾朋忽吊西河上，父子继游东岱间。前日台门哭瓜葛，同时华屋落丘山。不须更问相从旧，行道之人亦涕潸。
劲气危言五十春，今骑厩马踏天津。葵倾夏日心弥切，松度秋霜色转新。鼎鼐调和知有日，君臣庆会岂因人。周流四府须三纪，寿斚休辞痛饮醇。
圣朝有道合羞贫，清昼那容裹路珍。金马玉堂辞汉殿，桃花流水访秦人。敢吟莫莫休休句，且佚胶胶扰扰身。高会竹林欣有日，剩𥬠玉友钓溪鳞。
九十谈经似子春，三公虚位待平津。礼文元秉周邦旧，义训重颁楚老新。鸱阁行看迎太宰，象篦应记讲庖人。太平致了阴谋息，方信儒真道粹醇。
丁年笔力斡千钧，齿宿于今意转新。樱伐广陵聊作赋，梅开桂岭定宜人。暂从南极通冠冕，会向东方领缙绅。菊有黄花潭有水，愿寻汉事寿佳辰。
青城小语庆新阳，共向红云拜玉皇。六日七分惊岁月，五更三点忆班行。属车谁从黄麾仗，钓艇还飞白羽觞。犹胜去年三馆客，十人八处耿相望。
鸡林空诧夜明帘，鳌禁曾迎金炬莲。却向江城度元日，同看灯箔乐新年。盘红坐觉光如昼，鞍白端令意欲仙。归对短檠惟寂寞，酒醒漏永不成眼。
宾鸿列阵竞随阳，却向丹山隠凤凰。银管题诗纷满帙，金钗度曲俨分行。汉宫早促三更席，梁苑行称万寿觞。顾我飘零无着处，非公湔祓尚谁望。
乃公刚鲠迅词章，济美人推小赞皇。君实固难安洛汭，子虚亦合荐周行。牛屠十九看游刃，媠击三千始滥觞。早向秦淮迎辇辂，北征旗鼓正相望。
圣世恩荣盛孝章，北窗自欲傲羲皇。通家喜燕鸡豚社，治郡愁亲雁鹜行。陌上花开人鬭草，瓮头酒熟客传觞。及时行乐君休厌，召驿相将项背望。
谬向初元从九旒，坐狂朝迹自宜收。虚名谁竞两蜗角，懒性敢居千骑头。闻道宵衣劳圣主，有时夜舞忆神州。二千石禄犹前却，何事真封万户留。
才气峥嵘早断鳌，诗豪不独酒中豪。其谁代匠频伤斲，之子良庖却善刀。莫叹广文官独冷，绝胜州郡职徒劳。泮宫方采僖侯藻，高士休寻仲蔚蒿。
盖世成功陋汉黥，翩翩弨挂许谁檠。气凌霄汉哮崖鹘，文阔波澜掣海鲸。囊水谩疑韩信怯，栅淮终畏晋兵勍。先生余事为诗老，天宇行将一柱擎。
翊戴南阳第一春，驰驱北伐太原津。天开今代风云会，运应中兴岁月新。霖雨正宜苏大旱，清风未可作闲人。一杯安足为公寿，看饮思堂万斛醇。
五行陈范推箕子，三寿为朋及鲁申。二纪环周元附骥，四辰鳞次岂因人。交承紫掖追随旧，递宿金銮契分申。人事天时已如此，更看坯甈累陶钧。
清晨自扫落花厅，小瓮亲𥬠竹叶青。簪盍同时过陋巷，胪传相与记彤庭。阶翻红药曾重见，敕赐朱樱亦屡经。老去飘零无此梦，诗来吟咏有余馨。
自公重踏秣陵春，便觉威加析木津。尺五去天沙路近，八千为岁寿杯新。休论沧海长生药，要是清朝不死人。万目睽睽观燮理，纪元真欲称熙淳。
过江人物向汪曾，一世龙门未易登。常恐斯文无砥柱，独推佳句有师承。波澜正使来西蜀，廉陛何妨逼少陵。天遣百年如卫武，会赓懿戒颂中兴。
二顷良田数亩居，笔耕学殖世名儒。兰闱初喜携儿去，蒿里旋悲与妇俱。四季浇花非实相，百年种德是宏模。素车会葬空闾巷，试问他人得尔无。
圣武将犁老上庭，艺文先选彍中英。天扶基业生多士，世遇君师集大成。享备钧台同夏启，果分汉会愧桓荣。尧言一日周天下，应陋诗人切响声。
马负羲图二百春，荣光犹属大河津。细推班列论思旧，谁似耆英宠数新。龙阁便为黄阁老，洞岩应继紫岩人。他年笑视孙思邈，只自开皇至永淳。
右相虚来三见春，都人日夜望平津。骅骝开路云霄逼，霖雨思贤鼎鼐新。赤县尚多沦异域，潢池犹自扰齐人。公如不为苍生起，风俗何由使再醇。
推敲也复从鸣銮，凤沼诗盟故未寒。两制空烦舍人样，外郎争比大夫官。翰林今夜仍连直，讲殿明朝岂两般。毕竟五金如五味，莫因黄白议咸酸。
甚日重黄侍玉銮，几时八座佩金寒。殿庭属目夸新贵，部曲低头拜旧官。五日尹京非细事，四时仕宦固多般。重行隔品诗仍健，应笑官卑语带酸。
当年驾鹤共骖鸾，对蹑丹梯上广寒。绿鬓旋同依帅府，华颠今并列王官。文才似我无多子，契分于君有四般。念旧不妨频枉驾，瓮头随意酌甘酸。
淳熙又贡第三春，驿骑新驰度剑津。七祖师泉难话旧，八功德水且尝新。雪亭烹处休装景，火阁煎时却可人。只恐春从官柳动，乐天还欲醉精醇。
计相声名久不磨，庆馀丰报属君多。原鸰重遇非常主，庭鲤仍收最上科。但使家声常𬊤赫，不辞官路独蹉跎。仁人天岂惜眉寿，自要曾孙同逝波。
天街并踏软红尘，飞鞚交驰骇徼巡。椒殿敢期当制草，槐庭元拟用儒真。鬻方偶免冬龟手，适市深惭旦攫人。早夜祝公登相位，重沾润笔乃无贫。
两制摛文压缙绅，三吴耀武见经纶。桥留震泽居无扰，舟济沧溟捷有神。宥府嘉猷推乃后，陪都遗爱纪斯民。多才多艺无多寿，此理凭谁问大钧。
召试曾叨对巨题，代言今忝继前规。丰钟霜响人何在，瓦釜雷鸣愧可知。滕驷启城嗟有日，徐鸡醊酒恨无期。玉堂赖有纶章在，时展前篇慰所思。
宸游不为菊丛生，观宴元因谷顺成。阁御芙蓉称曼寿，殿开选德奏和声。玉觞未饮心先醉，宝墨遥瞻眼倍明。身在金坡空感遇，论思深愧策平平。
余力犹能诵稗官，奥篇隠帙复何难。求贤正市千金骏，当赋终征百羽抟。唤渡吴江秋水涨，解鞍蜀道雪山寒。归来趁贺郎罢相，东阁重寻一笑欢。
拾遗羁旅鉴湖秋，太史崎岖禹穴游。只驾贰车良自足，更营三釜复何求。千山遍踏诗才冨，万壑临观史笔遒。稍待政成归魏阙，便从麟阁上螭头。
青绶当年谩佩緺，力将儒素换豪华。箧中深贮先贤传，门外常停长者车。有子菑畬在经训，平生痼疾是烟霞。花桥卜筑花山殡，太息中吴好事家。
郭釜知藏几百杯，韦籯何止一尊罍。冶金太盛应须跃，塞马重归岂是灾。车到门前如可却，客来梁上若为回。遂疑同舍真疏矣，明与刘叉亦壮哉。
闰六还同载诞辰，寿川方至浩无津。位虚左辖民瞻旧，职视西枢睿眷新。玉果又沾汤餠客，银环仍进雪肤人。风流富贵谁能并，未害先生道德淳。
籍甚宣王七世孙，麟题信厚典型存。青云事业成难弟，黄甲科名付后昆。炊臼方悲鸾镜舞，奠楹俄掩毳衣𫞩。翩翩双旐余杭路，细雨西风总断魂。
群玉西昆富典章，二星东壁粲辉光。秋花迎杖千丛丽，法曲传觞九奏长。虎将纵观修旧事，豸冠陪侍仰明王。政修即是攘夷策，𤞤狁残祆岂足囊。
蟠木离奇愧豫章，几年封植荷恩光。石渠久缀英髦后，金锁深惭学识长。御墨奎文瞻列圣，雷尊篆鼎备三王。愿言作德酬荣遇，宁复矜才似智囊。
一别龙门不计春，思公梦渡太皋津。遥知绿野朱颜好，应笑红尘白发新。午茗亲烹留上客，夜棋酣战调佳人。道腴有味诗弥胜，何止冰凝与蜜淳。
扫迹龙门六小春，渴闻谈论齿生津。筑岩勋业方图旧，倚市工夫谩鬭新。百二山河行入手，三千风月莫迷人。弥缝直出羲农上，举世终由鲁叟淳。
垂车七十古来稀，况是丁年解鞅鞿。神虎衣冠洪景挂，都门供帐仲翁归。前衔新命俱郎宿，处士儒冠总少微。林下若逢龙阁老，为言台岭转光辉。
早日逍遥侍从间，重来奉引近威颜。倦趋北阙晨霜冷，思上南楼夜月闲。直指不夸新衣绣，曲台只记旧班联。岂知隔面心犹渴，空讶相如下笔悭。
文公八十会伊川，盛事于今又百年。岂意苍颜华发叟，亦陪黄阁紫枢仙。府居末至容连栋，班路前瞻愧比肩。丁丙连干支合德，君臣庆会岂虚传。
庭束蒲鞭吏昼闲，禽声人语两关关。郊坰戎队穿花里，阡陌儿童戏雉间。禅语屡题投子寺，仁风常满皖公山。荐书闻道交宸几，尺一封泥合锡还。
东华正踏软红尘，却趁西湖祓禊辰。历似明天时令正，春逢闰岁物华新。流连花柳输豪侠，判断湖山愧隠沦。尚拟鸣銮一游豫，还陪英衮奉严宸。
云锦撑舟引兴长，冉香回首惜年芳。碧筒擎雨时倾盖，红旆摇风暂亚枪。近渚何劳攀太华，真妆应笔弄西凉。夕蟾忽散金千炬，归梦依稀到玉堂。
堤有芙蓉沼有蕖，东西精舍直平湖。市朝间阔聊中隠，山隰横陈岂子都。杖屦意行非得得，轮蹄心远任区区。休穷眼力为疆界，且把诗篇替画图。
春驾轻车上九华，秋乘大舸溯风沙。欲抛彭泽追元亮，何待龙山宴孟嘉。行止非关人力胜，清平自有部民夸。征帆冲雨何时至，东望牙樯眼屡花。
未解连轩赋鲍昭，且陪茫荡醉东皋。初非日浴身原洁，何待天冲志已高。羽服便能随羽扇，霜翎正合伴霜毛。使君今是徐州守，会宴云龙乐且遨。
旧历南游上海航，今经铧觜下漓江。元戎正值诗书帅，廉使曾临父母邦。不惮客从南去再，要陪驿召北来双。水衡自古同丞拜，岂必红蕖映碧幢。
满腹诗书却灌园，固应浩养百忧宽。竹林松径长萧爽，柳色花光自际蟠。贡焙延曾春泛雪，乡醪醉客夜倾丹。当年悔不分银菟，空把新诗反复观。
朝宗元以汴为京，闽广江湖此问津。南渡苦无三宿客，北征时有五溪宾。壮游我亦深怀旧，传舍人皆劝作新。契阔谁怜今四纪，欲论前事只三人。
章华芜没岳阳城，风月还从此地分。目极洪流江接汉，胸吞大泽梦连云。年丰栖亩粮盈野，士饱腾槽马轶群。收取关河报明主，云台烟阁伫奇勋。
烛引金莲白玉堂，宫垂银榜左春坊。毛曾久倚黄门树，武子今封召伯棠。揽有羡君花竹秀，课无怜我簿书忙。欲知两地相同处，亭午葵心向太阳。
平日何曾忘穆生，如今胡不饮公荣。颇嫌性僻嵇中散，为怕情伤阮步兵。美意正须羹碧涧，衰颜聊复饭青精。更携天上新圆月，同试沙瓶雪水清。
壮志宵兴著祖鞭，雄辞锐欲勒燕然。一生仅踏金门地，半世常游玉笥天。胜墅棋高无敌手，夺袍句好有新编。高风高上凌云阁，那复观梅月照筵。
侍冠早已挂朝堂，乡县荣标昼锦坊。尚记香山曾尹洛，更同鲁国欲渔棠。春风醉客金丝缓，夜烛弹棋玉石忙。应笑汲卿犹未去，强扶衰病理淮阳。
蚤看媠鹏万里风，晚陪剑履大明宫。谁知九郡提封广，还许三年使事同。我合挂冠寻旧隠，君当补衮用新功。中兴盛事人应说，五纪吾邦四少蓬。
未雪兵厨已击鲜，雪中从事到尊前。浅斟未办销金帐，快泻聊凭药玉船。醉梦免教园踏菜，富儿休诧馔罗膻。烂头自合侯关内，何必移封向酒泉。
杨监全胜贺监家，赐湖岂比赐书华。四环自𣃁三三径，顷刻常开七七花。门外有田聊伏腊，望中无处不烟霞。却惭下客非摩诘，无画无诗只谩夸。
百年种德十年栽，映带云岩与月台。无问四时留客醉，何曾一日不花开。人人争羡富登览，物物岂知工剪裁。我比樊须身更老，只今学圃亦悠哉。
结茅近市压平川，围棘争门想少年。鹿记杨侯歌始举，鹤归丁令化飞仙。诗场曾作推敲手，文会今随出入肩。同甲唱酬殊未已，首篇聊记老而传。
占断春光及夏初，琉璃剪叶朵珊瑚。休论花品同而异，且咏诗人乐且𬣙。北第莫辞金凿落，南禅争看玉盘盂。彭宣微恙何妨醉，自有娇痴婢子扶。
天教姚魏主芳菲，合有宫嫔次列妃。玉颈圆瑳宜粉面，霞裙深染学翚衣。枝头窈窕鱼双贯，风里蹁跹凤对飞。莫把根苗方芍药，留春不似送将归。
妃即嫔嫱非并后，公卿虽备要严徐。黄裳敢僣夫人服，紫袖聊瞻御坐裾。石韫山辉元倚玉，媠飞海运本名鱼。莫因韩李同佳传，便废千年太史书。
阿娇金屋聚芳菲，当御银环序妾妃。龙女坠天頩素颊，鲛人出水织𫄸衣。袖垂户外瞻双引，燕在宫中第一飞。不用虫鱼笺尔雅，使君行合左符归。
姚皇去后几菲菲，湘水依然从二妃。双泪一时红作鬣，连枝千载绿为衣。槛前斑竹应同伴，波面文鸳欲共飞。吟遍世间闲草木，何如江月咏沂归。
万花川谷第芳菲，也许湘灵媵伏妃。翠叶迎风牵荇带，红绡浴日湿宫衣。共船不妒龙阳钓，警乘犹疑洛渚飞。谁把荒园一鱼目，换将五十六珠归。
寿宫均逸跨三年，谏纸停书剩几番。闻道君王开献纳，岂容公子散神仙。东华行踏京尘软，南涧休贪钓石温。三字底须论十字，券钱何似给餐钱。
福备天教百顺并，应须富贵又长生。九霄庆泽沾身润，五色纶章照眼明。翁媪岁时称寿礼，儿孙昼夜读书声。来春更看新先辈，绿绶斑衣分外荣。
闻子才华自石湖，眼看清政似冰壶。坊村不识催科吏，亭传焉知警捕符。此去诣台凫举舄，向来行陌雉将雏。朝回试望星辰履，倘许吹嘘上汉无。
病渴相如思苦迟，至今梦怯草麻时。鼎湖铸就龙新去，云汉章成露尚垂。冬日茅檐虽可曝，春风浴殿岂忘思。使君自有如纶笔，会踏金銮契主知。
尺壁之珍城价买，寸金之土连郭外。岂知风月不论钱，谁主谁宾眼为界。斯楼广大由心胸，应有嘉客倾坐中。厌厌夜饮乐未终，白间已射朝曦红。
姑射山前雪照人，长安水畔态尤真。步摇翘玉中心整，璎珞涂金四面匀。常笑荼醿藏浪蕊，独陪芍药殿余春。自从唐代来天女，直到平园见后陈。
雪茧冰丝结素华，天孙初织费缫车。花开金谷空千种，蕊叠瑶英自一家。下比山矾谁薄相，上攀琼木客雄夸。集仙翰苑须公等，归继唐贤植此花。
三槐交荫盛京华，八座摛文富五车。玉树合教依故国，霜蕤何事到山家。幸经泥轼新题品，全胜云𫐌昔诞夸。绝唱强酬书字大，固应传笑眼昏花。
广文行实称才华，如节鸾和驭宝车。曾燕琼林天一握，却吟玉蕊示三家。大篇追补唐诗阙，盛事常留鲁頖夸。别有冰姿延客住，白池賸种白莲花。
老去犹思饮吸川，静中还喜日为年。艾耆天畀如三寿，谈辨人惊似八仙。洞锁嵩峰偏入眼，丹成𡵺嵝远齐肩。定知乐事年年共，更看新诗句句传。
昼揽群芳博物华，夕披众说聚萤车。花来北固无新唱，诗到西昆有故家。乡里孝廉流泽远，弟兄科甲搢绅夸。盍归史馆开群玉，徐步词垣判五花。
春深游客竞繁华，宝马香轮带曲车。不为来看招隠树，有谁肯顾野人家。飞飞粉蝶须相映，皎皎银蟾色共夸。今得审言诗胜画，传神何必赵昌花。
曾因客梦到西川，万户疏封祇隔年。花重锦官思杜老，鹤飞沙苑看徐仙。衰颜尚许任争齿，浅量深惭赐及肩。照眼蜀妆依绣幌，共惊十载谶先传。
吴门自古俊髦多，中外推公政事科。议礼不妨丰酒课，治繁犹暇讲禅那。榻前屡记宣除目，川上遥怜逐逝波。底用镌碑纪廉直，乡评正自不消磨。
食菜曾饕三百囷，种花重看一番新。洞仙旧赏轮无迹，工部高吟笔有神。叠雪雅宜歌白雪，送春仍欲买青春。向来伪帖今冰释，从此佳名遍广轮。
逮事尊嫜日以严，退从娣姒一何谦。不愁囊橐金珠减，但喜园林锦绣添。四德助成家赫赫，一身宁计病恹恹。归寻二稚应无憾，况有良人为发潜。
世系蝉联运紫枢，夫家鳞袭佩铜鱼。奉先睦族俱难继，焘后劬躬总可书。身到东南门有烂，年周甲子馈俄虚。异时追锡鱼轩宠，不及零陵从隼旟。
柿红萱花映阶浓，泥紫芝函带玺封。善积古称家有庆，身强今看子其逢。寿觞莫惜斟三雅，禄养犹期馔万钟。乐与乡人传盛事，老来醉笔任横纵。
会老三人似颍川，同生绛县免疑年。尊常有酒何妨醉，事每无心即是仙。俭欲固应知足足，忘形谁问是肩肩。香山已写丹青像，洛诵仍凭副墨传。
籍甚天支万事通，伤哉人爵一生穷。飞英北固谗何极，游刃西昌秩未终。千骑绝怜成画餠，八人乃忍助融风。只因快阁长流水，遗恨滔滔向浙东。
蹇步媻珊到竹溪，病眸眩瞀乱金篦。清风满座无尘事，遗墨盈编有旧题。久羡山人居水北，今知诗社续江西。醉吟跌宕谁能写，髣髴琳琅识介圭。
莫讶衰翁笑口开，故人风度继欧梅。堕簁雪阵鱼丽远，蹋迹诗仙凤沼来。酒似茅柴居膈上，句如桂子落天台。新年春日相追逐，谁谓天公厌两回。
里仁初不问山川，身健从交换岁年。红紫丁宁容老圃，丹青点化属诗仙。情均雁序兼鶑友，寿贯犀颅映鹤肩。莫筭酒行征罚令，一株花下一杯传。
馈饷随萧不作难，秦淮今视汉秦关。天开虎踞龙蟠处，地近鸡翘豹尾间。洗印先经三峡寺，观风遍踏九华山。尽收奇秀归诗稿，却趁赓歌供奉班。
文与年高岂乐天，字随心正亦公权。吟诗作赋晴窗里，问柳寻花野水边。喜我新巢三径就，劳君旧句一时编。雪舟有兴休回棹，共载期追李郭仙。
笔势奔腾决大川，谈锋激烈敌丁年。花开共入长春苑，柯烂争看不老仙。西笑君先听汉履，上征我未拍洪肩。从今日日亲渔钓，恐有三贤尺素传。
鄞川人物拟三川，公似香山更永年。杨柳夭桃俱是幻，蓬莱兜率孰非仙。平生名脱虞卿历，岁晚诗齐梦得肩。近岸连樯多贾客，定携新句海东传。
萱堂眉寿正增川，手种蟠桃莫计年。得道身陪金母宴，应缘居近宝陀仙。煌煌八座欢承膝，济济诸孙戏叠肩。家庆新图争快睹，愿将摹本寄邮传。
竹使分符化剑川，政成应不俟期年。买臣聊引会稽绶，长倩即登廷尉仙。棋户虽高犹易敌，诗坛弥峻却难肩。通家有契无纤隙，恶语深藏莫遍传。
三孔三刘岁月赊，后来儒术数君家。五枝旧折燕山桂，八月新乘海上槎。方履圆冠无愧怍，西昆东观有光华。牙签纵许窥青简，银海何堪眩黑花。
品极王封壶有妃，其余国艳视诸姬。上黄贵紫知无敌，藏白分青合付谁。旧谱由来虚爵邑，新名此去备藩维。古之兄弟方华鄂，今以公侯属缥枝。
忆昨淳熙谨万微，再登耆哲贰繁机。谋猷入告宸心沃，俊乂旁招物望归。惠敛十连遗爱远，年开九秩近臣稀。全名备福公何憾，念旧伤情涕自挥。
十载山林号后谿，三朝钟鼎列前疑。进贤自许唐师德，持论人推萧望之。玉立诸郎传素业，金声高弟振清规。送车远莫陪千两，诔行深惭措一辞。
轩窗弥望猗猗竹，有斐切磋琢磨足。天籁鸣风异丝木，昼夜锵金戛球玉。碧梧空有栖凤枝，何如以实饲其儿。扶摇下视鸿鹄陂，附翼会集夔龙池。
应物无心善自宽，临财有义肯儒酸。竹林逸老多馀庆，鸿苑奇书独饱观。名父平生淹簿领，佳儿他日绍衣冠。追思再世相逢旧，西望梅溪一永叹。
倚相端能记典坟，子羔未可治人民。十年莫作攸之恨，万卷方知甫也神。堂下从渠糟粕议，城南容我简编亲。铁更三擿韦三绝，将圣犹然况后人。
弘景挂冠永明年，筑楼三层家政传。俯听松风辄欣然，时人望之疑是仙。天教轻捷游方外，自喜向来不为宰。耄期犹且有壮容，誓戒何妨临鄮海。
初非远道思绵绵，自是岑岑懒涉川。咫尺却成千里隔，蹉跎还负十分圆。坐看碧落飞金镜，遥想黄楼运笔椽。宽约重阳各强健，登高同赋去年篇。
魏国勋劳四海知，南轩爱直古人遗。中兴家世谁如此，季氏豪英尚似之。金殿新班将得政，玉麟旧镇且移麾。落星小驻星还落，江路东西总去思。
十年不侍殿东头，临水登山隠者流。一眼瞳方无异相，三层勾曲有巍楼。幸殊王粲非吾土，何事庞公不入州。至后腊前天欲雪，扁舟乘兴肯来不。
官府新辞上界仙，碧瑶洞口晋桃源。默存常在清都境，归去休芜靖节园。为问隆楼并杰阁，何如易野及平原。明年大作南溪社，会访拾遗花柳村。
地跨江闽秀气兼，玉成界尺直方廉。西曹久处习凿齿，高士谁知孙子严。我愧元城题品重，君能楚些笔锋铦。天门底用相吹送，公道今方拔滞淹。
遍走三台一日中，前年乐事转头空。新楼期对萸并菊，旧约翻吟雨与风。鱼绕长江殊有味，酒𥬠大瓮浩无穷。登临何必拘重九，脚力强时信即通。
花接门园记洛川，明农堂畔识丰年。自量拾级身犹健，共约楼居意欲仙。倚槛聊舒千里目，举头应侧万人肩。那知宾主非刘石，枉作沙河酒席传。
白鹿争看拥碧油，貂蝉锐欲出兜鍪。初官事业追山盗，晚岁功名静海舟。鹤唳八公垂破贼，虎飞万里欠封侯。儒科有子传衣钵，积善徐卿庆未休。
诗勿惊人日以昌，巍科只待赋阿房。源深元自流三峡，干老今谁敌豫章。肯向洛阳寻白傅，曾从江夏学黄香。漠廷结绶君家事，不羡弹冠贡与王。
殖学摛文众所推，掾州佐邑誉尤归。羊羔德备尝缝革，神虎门高早挂衣。斯疾顿乖今者愈，此生谁及古来稀。遥瞻乌石冈边路，挽奠无从只泪挥。
驲骑尘飞受暑风，绝怜丹脸透青龙。欧闽后出名高尚，广蜀先驱品下中。遥忆东坡分晒白，预邀老杜赋轻红。明年倘未归黄闼，生熟何忧更异同。
霜凝宪简肃朝衣，日转熙台治郡时。事道初无中与外，居仁自有勇兼慈。甿谣曾咏来何暮，德政常留去后思。眼看清规非面友，肩随画像是心期。
青袍黄甲旧蜚英，紫绶金章晚更荣。隠德家传辽北客，修龄人羡济南生。墓中深刻同年笔，世上难磨异日名。识面有时追往事，伤情无路奠佳城。
夏屋渠渠斲采椽，笋舆就养有成言。南陔久叹薪吹棘，北户空劳草树萱。堂上只容瞻像设，寝中那复问寒暄。朝思夕念嗟何及，仿佛神游入梦魂。
万人竞渡一标归，乡国今犹记锦衣。芹藻再思俱有造，谷蒲连执总成非。风吹剑首空遗吷，日照禺中遽落晖。宿草纵存无路哭，追怀往事共歔欷。
起来汗浃似翻浆，客带清风变早凉。鹤子曳衣犹浅褐，鹅儿对酒已深黄。白莲近揖三千女，丹荔遐招十八娘。但把槐忙付年少，不妨老伴燕林塘。
酉岁应知富酒浆，频年暂辍奏伊凉。沼莲不使红侵碧，池鹄聊容白护黄。照坐虽无骈火实，洁尊幸有络丝娘。西风早晚驱残暑，何日寻盟到野塘。
菲饮箪壶食与浆，淡交非复世炎凉。佳名谁合戎州绿，妙语端由太史黄。无怨不须移孔议，有情未可老徐娘。荷香袭坐忘归兴，不觉昏鸦影渡塘。
只因瑞露酌天浆，解后移尊赴晚凉。眼看碧幢擎盖绿，心惭白鹄立槐黄。饮随人量陈三雅，兴入诗怀咏四娘。云黑月离今验矣，共欣甘雨溢陂塘。
客嘉合馈五先浆，竹好仍生一味凉。天与冰肌胜傅粉，星驰火齐捷飞黄。将雏华表疑丁令，唤渡京江忆杜娘。屡枉新篇谁可拟，一川烟草贺横塘。
甘寒何必柘为浆，也解逡巡造醴凉。更喜鹤鸣添子和，休因荔进引蕉黄。花如宋玉窥邻女，诗似刘郎问泰娘。只欠西湖双画舫，便疑风景类钱塘。
断简残编已可披，排签插架有余师。五三载籍多为贵，九百虞初小不遗。润屋殊非阿堵物，传家自是宁馨儿。老来铅椠心犹在，每忆雠书馆殿时。
墨谈名高笔有花，胸中五色补皇家。谏书夜奏常焚稿，讲舌时干每赐茶。秘祝重寻丹灶火，长生元笑紫河车。新诗有味知何似，双井春来试白芽。
百篇奥穾上规姚，一代英灵水出苕。使节帅符周郡国，天台储禁切云霄。趋庭禄养连三组，御极恩章接四朝。行马施门兼五福，死生穷达祇嚣嚣。
宦游到处绩皆凝，名遂归来望更增。棋势昼翻饶国手，蒲团夜坐敌禅僧。风标常忆清如鹤，书札频通细若蝇。戏彩堂空诗版在，禾兴耆旧传吴兴。
同辞宦路返乡闾，两骕骦中间以驽。前后顾瞻羞倚玉，支干引从偶连珠。三人不用邀明月，九老何妨续画图。从汉二疏唐尹后，相新相近此应无。
衷甲藩身却误身，谁教全体点斑鳞。幸容生致池中物，忍使刳为席上珍。剩买鱼盐便尔性，闲随龟鹤称吾真。却思御合纹如豆，侍食钧天二十春。
天教尤物伴闲身，不为衣裳易介鳞。莫效卢亭思辟毒，且同李阁赋潜珍。扣金元重名兼器，饰带空号假象真。久侍尚方叨赐予，新凉来醉茇堂春。
灞桥忍冻两眉攒，汉殿含香别一般。粉面固宜垂紫袖，锦裳何必著中禅。禁庭侍史令同宿，宫帽花枝故自栾。咀嚼新诗怀旧直，刺贪宁不愧何檀。
修竹凌寒剑戟攒，何如绮绣媚千般。炉薰锦帐朝衣夹，花颤金钗舞袖禅。少态山茶空艳艳，多姿梅蕊恨栾栾。西清垂意君知否，应记青绫握旧兰。
归田初不隔江淮，底事新元未往来。赌酒弹棋真梦尔，胶牙蓝尾亦悠哉。莫思乐事年年减，且喜春花日日开。兄弟相看俱八十，研朱赢得祝婴孩。
未复中原近守淮，前朝该辅只时来。济川用砺我无是，作醴和羹何有哉。正喜春晴知岁美，顿招两蕊坐筵开。和诗更作齐儿语，老手屠龙合拊孩。
舟浮江海达于淮，不尽词源衮衮来。人是浴沂三益者，句成泛剡两佳哉。千钟但使尊中满，九秩从教案上开。却忆儿童聚嬉戏，争骑竹马弄泥孩。
元和颂圣雅平淮，韩柳文章付后来。联璧照人今粲者，断金定契古谁哉。白醪劝我频沾醉，青眼逢君肯懒开。会散东风吹面缬，冻梨忻喜色如孩。
朱颜青绶忆秦淮，白鹭洲疑鳌驾来。侧畔交游欣作者，中间赓和负康哉。新春渐觉风光好，陈迹时将日记开。惟有诗情不如昔，旁观抚掌倒绷孩。
安流咫尺异逾淮，有兴何妨叠櫂来。茗椀茅柴殊易耳，萍虀豆粥岂难哉。谈锋不怕通宵直，燕席宁辞逐日开。况是上元佳节近，华灯万点看莲孩。
浊泾不必羡清淮，社燕宾鸿任去来。老子何曾凭日者，后生正合竞时哉。圆规枉把方心凿，尘世常令笑口开。八十老翁行未得，不如能说小儿孩。
东海沙田种蛤珧，南烹苦酒濯琼瑶。馔因暂弃常珍变，指为将尝异味摇。珠剖蚌胎那畏鹬，柱呈马甲更名䖴。累人口腹吾何敢，惭愧三英喜且谣。
早遮西日觅王官，晚倚南窗审膝安。亹亹清风挥麈落，纷纷苍雪著笙寒。花前白酒倾云液，竹里行厨洗玉盘。江月上时凉意足，四弦三弄泻惊湍。
才将疑狱决春秋，便顾居乡马少游。犯斗海槎光斗野，应星汉节照星楼。法书飞动鸾窥沼，韵语清高鹤唳洲。田父邻家争借问，顷来重客有今不。
早飞雕鹗凛横秋，晚向山林思倦游。梦断尧阶方寸地，身居陶隠上层楼。山园遥对青原寺，江势中分白鹭洲。不值熙朝人遂性，果能独乐此园不。
绣衣持斧大江南，人在春风和气间。草合园扉秋绿缛，花开环堵晓斓斑。席前宣室趍严召，乐奏端诚趁近班。记取临分留爱景，芙蓉色鬭海棠殷。
上元甲子此攻坚，卜筑安居正十年。登堞遥观灯夺昼，归家却赏月流天。丹台旋葺新炉灶，绛帐都抛旧管弦。赖有故人将骥子，功名不断复青毡。
三年监州再摄州，家置绘像争借留。便当紫绶朝冕旒，念我青笠操渔舟。携此鼠目而麞头，归来高阁包春秋。他年持节寻旧游，却校形容知似不。
九重诏下选贤能，又见先生启远行。离恨暗随流水去，朔风稳送片帆轻。休嗟此日暌违事，预发来春晋锡荣。一去鹏程应九万，始知佳梦合金精。
何幸天涯款绪余，轩昂气概识雄图。滔滔腹稿盈千轴，凛凛词锋敌万夫。方对芝眉蒙数载，乍惊绛帐失规模。从兹稳步青云上，始信沙堤梦不诬。
炳灵崧岳古诸姜，令德高标对宠光。位冠西枢筹运幄，班高左棘绣为裳。丁年声誉佳公子，二纪功名异姓王。人物风流今已矣，空令吴越咏甘棠。
祥源总使奉真游，藏室提纲接胜流。书蠹只知三馆乐，盘鲭不鬭五侯羞。名山早晚寻黄石，逝水须臾失夜舟。白马素车分散后，何人更忍过西州。
才子雍容入帝京，使君劝驾意殊深。骑蟾定喜攀仙桂，鸣鹿先须咏野芩。好去玉阶方寸近，休辞金盏十分斟。明年三月鶑花丽，洗眼宫袍宴上林。
三月春光未肯休，两邦宾主总风流。照阶旌旆交辉映，环座笙歌竞劝酬。尚有长红强半在，休辞大白十分淳。介圭早晚催归觐，应记台城此日游。
瑞气轻笼合殿香，上尊初破早寒霜。千秋节应千龄运，万岁声随万岁觞。境似华胥民气乐，梦如帝所乐声长。年年太史前期奏，南极星明圣历昌。
北斗回杓恰指寅，东皇御极蚤施仁。光风丽日依稀转，御柳宫花次第新。鱼藻有颁安万物，鹿苹式燕乐嘉宾。小臣请祝君王寿，乾道宜过一万春。
绛阙嵯峨映五云，华簪合遝会芳宸。尽收残腊严凝气，散作新年浩荡春。盏斝频宣恩意重，金丝徐韵乐声纯。欲知朝野欢娱处，听取三呼万岁人。
十月为阳庆小春，电枢来应帝王真。天长地久千秋节，鳌抃欢呼四海人。黼座衮龙明日月，绣墩珠履切星辰。河图已告无疆寿，安得区区计古椿。
九陛天高辇下雕，千官云集履鸣潮。霜迎爱日融城湿，香带祥风合殿飘。周宴恩浓鱼在藻，舜廷化洽凤仪箫。清台夜夜占南极，常有华星炳绛霄。
淳熙纪号过千龄，玉历今开第五春。北极天高乾象正，东郊风暖物华新。漏添化国融和日，律飨熙台鼓舞人。愿挹沧溟供寿酒，无躬无尽奉严宸。
早似机云入帝乡，晚如广受出咸阳。旧游应忆鱼同队，倦翼还欣雁著行。甲子八百九十朔，醉乡三万六千场。新阳渐漏春消息，二老风流日月长。
冻云同色坠飞霙，送腊迎春一岁成。但见红花洗芳面，那闻黄竹度新声。密移琼室祥光满，倒泻银河白浪平。已属画师图此景，炎蒸相对卧桃笙。
忆昔先皇赏露台，鳌山半影落蓬莱。群芳欲识龙颜喜，双阖时瞻雉扇开。十里仙香蒙碧雾，六宫韶乐隠新雷。神仙旧事浑如梦，只有春风每岁催。
天遣司花宝笈开，鲛绡散翦碧云堆。芳根移自蚕丛远，薰酿曾随凤诏来。祇恐飘风撼新竹，却惊残雪触苍苔。水仙欲逞幽香压，山谷似无诠品才。
日车未访到仙宫，日脚将西又转蓬。莫怪登山能草草，祗缘行李自匆匆。玉棺已去人何在，石鼎虽存味早空。休羡古来名与迹，几多丘壑在胸中。
溪亭故事几年华，来值秋霖眺望赊。云障山峦多少处，雨埋烟火两三家。水肥去马行高阪，汀没闲鸥上浅沙。谁是子猷谁是戴，小船杯酒兴无涯。
隔溪苍翠各西东，架竹为梁路始通。缺月罅林凝净绿，断霞明水抹残红。芒鞋步步幽深处，藜杖声声屈曲中。回首忽惊桥已远，泠然身御圃田风。
凭栏日日俯清湍，洗竹年年斩恶竿。十顷玻璃秋色静，一林竿籁晓声寒。凉风有意生天末，明月无边照水端。谁谓过清难久处，愚溪元自不相安。
临海睽离七度春，都城相见话悲辛。苍颜白发浑非旧，短句长篇却有神。一第蹉跎真可叹，半生奔走坐长贫。老怀先自难为别，相识如君更几人。
峥嵘楼阁插天开，门外湖山翠作堆。荡漾烟波迷泽国，空蒙云气认蓬莱。香销龙象辉金碧，雨过麒麟剥翠苔。二十九年三到此，一生知有几回来。
西归累岁却朝天，添得囊中六百篇。垂棘连城三倍价，夜光明月十分圆。竞夸凤沼诗仙样，当有鸡林贾客传。我似岑参与高适，姓名得入少陵编。
玉历均调岁启端，东风又逐斗杓还。萧条门巷经过少，老病腰支拜起难。白发但能欺槁项，青春不解驻朱颜。余龄有几仍多幸，占得山林一味闲。
十年江国水如淫，怕见三秋雨作霖。可念田家妨卒岁，须烦风伯荡层阴。禾头昨夜忧生耳，木德何时却守心。兀坐书窗诗作祟，寒虫呜咽伴愁吟。
江北江南天未春，阳和先已到孤根。斜枝冷落溪头路，瘦影扶疏竹外村。水部未妨时遣兴，玉妃谁复与招魂。天寒好伴罗浮醉，明月清风许重论。
竹外篱边一树斜，可怜芳意自萌芽。也知春到先舒蕊，又被寒欺不放花。索笑几回惊岁晚，相思一夜绕天涯。直须待得垂垂发，踏月相携过酒家。
冷蕊疏枝半不禁，眼看芳信日骎骎。雪霜不管朝天面，风月能知匪石心。望远可无南北使，客愁空费短长吟。年年准拟花排恨，不道看花恨更深。
清溪西畔小桥东，落月纷纷水映红。五夜客愁花片里，一年春事角声中。歌残玉树人何在，舞破山香曲未终。却忆孤山醉归路，马蹄香雪衬东风。
枯树扶疏水满池，攀翻未见玉团枝。应羞无雪教谁伴，未肯先春独探支。几度杖藜贪看早，一年芳信恨开迟。留连东阁空愁绝，只误何郎作好诗。
文章仙伯记仇池，每想横斜竹外枝。未放柔柯攒玉雪，稍看红蒂染燕支。别来望远凭谁寄，老去寻春只恐迟。把酒问花花解语，定应催促要新诗。
立马黄昏绕曲池，几回踏雪问南枝。不应春到花犹未，定恐寒侵力不支。陇上已惊传信晚，樽前只想弄妆迟。临风不语空归去，独立无憀自咏诗。
尝记寻芳到习池，攀条频认去年枝。晓穿曲径千林去，晚度危桥一木支。不避春寒来得得，只缘人望故迟迟。无钱可办罗浮醉，报答春光只有诗。
快泻鹅黄若下春，要将香色鬭清珍。蜡丸暗拆东君信，栀貌宁欺我辈人。光价未输何逊早，诗篇重见豫章新。浑金璞玉争多少，要与江梅作近亲。
寒声昨夜响萧萧，逗晓堦庭亦已消。残腊距春无几日，一年飞雪只今朝。微阳欲动梅惊萼，余润才沾麦放苗。天意未能违物意，漫留残白占山腰。
飞英回旋逐风飘，爽气令人意欲消。荏苒流年春送腊，殷勤密雪暮连朝。冬回庾岭花无数，烟煖蓝田玉有苗。一饱自今真可望，更看南亩麦齐腰。
冻云排阵拥山椒，待伴还应不肯消。皎月冰壶千顷夜，冷烟茅屋几家朝。梅枝堆亚难寻萼，萱草侵凌不辨苗。残甲败鳞随处是，被谁敲折玉龙腰。
一冬无雪润田畴，渴井泉源冻不流。昨夜忽飞三尺雪，今年须兆十分秋。占时父老应先喜，忍冻饥民莫漫愁。晴色已回春气候，晚风摇绿看来牟。
二年无德及斯民，独喜从游得此君。囊乏一钱穷到骨，胸蟠千古气凌云。论交却恨相逢晚，别袂真成不忍分。后夜相思眇空阔，尺书应许雁知闻。
二年摩手抚疮痍，恩与庐山五老齐。合侍玉皇香案侧，却持华节大江西。鼎新白鹿诸生学，筑就长虹万丈堤。待哺饥民偏恋德，老翁犹作小儿啼。
征辕已动不容攀，回首棠阴蔽芾间。为郡不知歌舞乐，忧民赢得鬓毛斑。澄清未展须持节，注想方深便赐环。从此相思隔烟水，梦魂飞不到螺山。
方持紫橐侍西清，忽领雄藩向暑行。谁谓风流贵公子，甘为辛苦一书生。词源笔下三千牍，武库胸中十万兵。从此君王宽北顾，山南东道得长城。
欲将盘错试余锋，故拥旗麾讫外庸。南岘北津形胜地，前羊后杜昔贤踪。不妨倒载同民乐，自有轻裘折虏冲。努力功名归报国，莫思山月与林钟。
射策当年首汉儒，去登云路只斯须。饱闻治最夸闽部，已有先声到益都。壮略定羌元自许，宗英帅蜀旧来无。前驱叱驭休辞远，看取东归上政涂。
帝念西南在一隅，简求才德应时须。羌夷种落夸威令，秦陇关河听指呼。自古功名多少壮，及今谈笑定规模。玉山旧政人谁记，应扫棠阴看画图。
两株芳蕊傍池阴，一笑嫣然抵万金。火齐照林光灼灼，彤霞射水影沉沉。晓妆无力燕支重，春醉方酣酒晕深。定自格高难著句，不应工部总无心。
一种幽花迥出尘，孤高耻逐艳阳辰。瑶枝巧插青鸾扇，玉蕊斜欹白鹭巾。难与松筠争岁晚，也同葵藿趁时新。西风昨夜惊庭绿，满院清香恼杀人。
西涧当年卜考槃，便于神武挂衣冠。后生无复知前辈，故老犹能说长官。三尺荒坟埋玉冷，百年壮节倚天寒。表章赖有群贤力，谁把生刍奠酒盘。
昊穹垂祐福群生，凉德惟知监守成。禾黍三登占叶气，箫韶九奏播欢声。未央秋晚林塘静，太液波闲殿阁明。嘉与臣邻同燕乐，益修庶政答丕平。
春郊柔绿遍桑麻，小驻芳园览物华。应信吾心非暇逸，顿回晴意绝咨嗟。每思富庶将同乐，敢务游畋漫自夸。不似华清当日事，五家车骑烂如花。
一德如公岂合闲，聊分西面欲忧宽。不辞论道虚台席，暂假宣威筑将坛。风教已兴三蜀静，干戈载戢万方安。归来尚想终霖雨，未许乡人衣锦看。
道人手种几生前，鹤骨龙姿尚宛然。双干一先神物化，九朝三见太平年。忽惊华构依岩出，乞与佳名到处传。此柏未枯君记取，灰心聊伴小乘禅。
一天秋色破寒烟，别籞连堤压巨川。欣见岁功成万宝，因行射礼命群贤。腾腾喜气随飞羽，袅袅凄风入控弦。文武从来资并用，酒余端有侍臣篇。
玉轴牙签焕宝章，簪绅侍列映秋光。宴开芳阁儒风盛，坐对蓬山逸兴长。稽古右文惭菲德，礼贤下士法前王。欲臻至治观熙洽，更罄嘉谋为赞襄。
仙鹅飞去是何年，灵迹犹存古岭边。藤老龙蟠疑护法，山幽禽语是逃禅。手攀古木身忘倦，口吸香泉骨欲仙。邻叟不知唐世远，犹言谢母旧因缘。
百牢关下几夔州，坐镇休余只倚楼。赤甲白盐齐意气，纶巾羽扇独风流。夜间警柝抛金锁，春乐熙台醉玉舟。化国舒长公事少，眼中万象固神搜。
每移征棹并云根，便觉幽怀谢世喧。皓色飞来天际雪，红尘不到水边门。破荒康乐名犹在，纪胜元章字不存。但有好山容老子，何须更访武陵源。
桐庐之山屹如址，桐江之水清见底。间关万里却归来，依旧此山如此水。子陵一节寿汉脉，名与高山俱不死。惜无陋巷为邦学，礼乐不闻古人耳。
亭近城隈瞰古塘，数行官柳间群芳。沿堤草色连云色，隔岸山光映水光。竹影日筛华径邃，桂花风畅画桥香。他年木拱垂阴合，还有邦人戒剪棠。
玉座烟销砚水清，龙髯不动彩毫轻。乍分隆准山河秀，初点重瞳日月明。宫女卷帘皆暗认，侍臣开殿尽遥惊。六朝天下应无敌，始觉僧繇浪得名。
秋风吹却九皋禽，一片闲云万里心。碧落有情应怅望，青天无路可追寻。来时白雪翎犹短，去日丹砂顶渐深。华表柱头留语后，不知消息到如今。
劲节摩云岁月深，冰霜不改旧时阴。静浮香篆度幽径，冷滴翠光生茂林。明月满窗横好墨，清风入指接黄金。个中领取西方意，梦落人间何处寻。
天祐熙朝世产贤，承平旧事并今传。莱公少避中元日，潞国同生丙午年。翰墨独传千古秘，声名倔在二公先。功成野服平原去，要伴灵龟巢碧莲。
怪若奇峰巧若何，衣冠到此苦无多。自惭登览非能赋，敢觊雕镌尚不磨。古寺残僧犹记忆，岚烟嶂雨几嘘呵。旧题莫辨苍苔迹，多谢梅仙为翦摩。
喜陪仙仗禁门前，饯腊宾春启玳筵。其听金鸡报新岁，忽闻玉漏惜残年。故乡此去三千里，丹扆相违咫尺天。待罪谏垣无补报，惟输朴直体蕃宣。
阁上殊因子细看，幻成罗汉几多般。休惊五百神通异，自是三千世界宽。粉壁龙蛇浑欲动，石桥云水亦生寒。香消日晚僧归去，无限奇光发夜阑。
洞中滴沥几何深，犹有太古之遗音。我来一唱三叹息，关雎之乐元非淫。无声也复鸣东丁，入耳偏向幽人清。端胜惠山味甘好，奔走水驿烦瓶罂。
署鼓冬冬大府辟，敛板争趋后先入。归来坐曹吏接肘，簿领埋头课铢粒。学宫柳摇昼日长，清风卷舒编简香。纷纷燕雀稻粱急，往听𬸚𬸦鸣岐阳。
拂袖归与喜欲奔，回瞻不觉鼻含辛。有情犹作迟迟去，何事空余咄咄频。颍水旧来堪洗耳，西风当日苦多尘。人间触处皆宜隠，不必桃源始问津。
开门脱兔岂非痴，空费追亡急作诗。雪月会知思戴老，枣瓜方欲问安期。梦魂莫逐人千里，遥夜还同月一规。此去相过吾得计，定应掎角待伊尼。
孤枕怀归夜夜倾，闭关犹作旅人行。绝知半路能游客，难忍终年欲别情。雪里梅花逢的皪，风前木叶任纵横。一鞭明日三岩路，可是泠然马足轻。
妙契还从盖始倾，无言与共四时行。可堪岁晚仓皇别，多谢诗来缱绻情。最喜伊家三树秀，故应我辈一经横。人间定价如金玉，入眼那能较重轻。
蚤年独出弃𦈡关，肯作辕驹老故山。澒洞烟尘尝解难，从容矢石敢投艰。尚余长短苏张术，不值风云楚汉间。还想湖湘对床酌，泪滂原草不胜斑。
武阳昔有埋轮使，慷慨风声今未休。此老典刑余故国，乡来仪槩动殊州。曾无遗憾登三寿，忽循优闲卧一丘。招以哀诗追楚些，未忘吾里尚魂游。
绝知嗣法一枝香，作意开堂嗣雪堂。早悟锥沙传笔画，旋收珠玉入诗囊。卷藏人閟龙蛇字，炳蔚家余虎豹章。衣钵两郎公不恨，班班文物未凄凉。
大江南畔按澄初，兵弄潢池悉就俘。坐使奔鲸无脱网，当时悬鼓不鸣桴。后来盗起螺川震，却恨公归蜀道趋。但使国侨长在郑，定知卖剑化萑蒲。
曩持玉节问痌瘝，邂逅南昌一解颜。亲见疮痍摩手拊，夜深父子短檠间。行装约束有琴鹤，道力较量无素蛮。自合明光将剑履，如何零落遂丘山。
梦寐平生杖屦从，惯看高论吐长虹。滕王阁畔樽罍共，房琯湖中啸咏同。忍乡西州悲谢傅，空期斗酒酹桥公。缄诗髣髴招英爽，泪湿西风未有穷。
君家家学有传衣，事业如何只漫违。九万鹏程终莫上，一双凫舄叹频飞。空传是处棠阴布，倏作朝来薤露稀。楚些莫愁招不得，山头骑鹤看来归。
家在岷山第一流，世收科级万人头。同时看接才华盛，大梦真成顷刻休。尚忆依莲王俭逸，空传治县次公优。茫茫蝼蚁王侯尽，六六峰前汗漫游。
张家女儿号丽华，十岁选入君王家。君王一见念玉雪，唤作后庭琼树花。临风结绮香风度，自谓朝朝兼暮暮。那知梦断金井栏，往事茫茫堕烟雾。
洪都通守词华溢，汉殿文章元第一。万卷落落蟠胸中，三江衮衮悬吟笔。赠我玉佩联玦环，未数大鹏兼小山。欲知风味不能尽，此卷长留天地间。
先生高节昭流俗，未应名宦能羁束。归来卜筑傍泉石，洒落轩楹照山谷。外罗君子六千人，中有插架三万轴。我尝一日坐其间，至今清兴犹堪掬。
小阁峥嵘在空谷，云是先生读书屋。不见善和数千卷，空闻邺侯三万轴。先生一去几经年，山色依然为谁绿。只今赖有卫夫人，壁上萧萧数竿竹。
乳鸭池塘春水满，秋千院落东风暖。帘间燕子语虽忙，叶底黄鹂啼更缓。长大何如年少时，雕鞍骏马踏芳菲。闭门不觉庭花落，颠倒残红作地衣。
磬湖鸥鹭自相亲，湖边山园步步新。鱼鸟细看自足乐，芋栗可收犹未贫。我觉有园贫亦好，人笑此园何太小。他年便拟当菟裘，不羡莼鲈归计早。
子猷借宅亦种竹，渊明荒径犹存菊。九日黄英凛碎金，三冬翠干森寒玉。亦好才围一亩宽，恨无九畹养芳兰。聊种寒花一百本，要伴此君秋后看。
孤竹低回首阳下，许由偃蹇箕山巅。谢君雅有林泉趣，种得江梅如二贤。南州腊月温和早，赖有冰花除热恼。鳞差百树夹径明，似过山阴雪中道。
知君几作东野毕，瘦马田间风欲逸。圉人白汗似翻珠，暂尔奔腾未为失。归家须办紫游缰，玉辔红缨摇闹装。一鞭嘶风映垂杨，要试宁川春草长。
先生行孝人莫攀，平生急禄怡亲颜。三千曲礼发已白，七十老莱衣尚斑。秋容新沐江涵天，潘舆低昂御花间。凭谁为唤吴道子，一写画图连越山。
若耶溪上凉如许，五月清风不知暑。半空浓翠接苍烟，满眼轻阴觉疏雨。织女潭边深复深，绕门山畔石成林。红妆荡桨谁家女，笑入荷花无处寻。
平生爱石似奇章，老矣一拳犹未致。夜来梦绕太湖侧，万玉嶙峋清有味。梦回身复落红尘，闻道皂湖山可人。幸致一峰为我寿，为君作诗传不朽。
久闻英石空流涎，意欲得之无力致。士衡东头富玲珑，染指独许尝鼎味。明窗净几拂蛛尘，尤物定自能移人。报惠惭无百金寿，赠公相好无时朽。
公家一峰如终南，须信是中有佳致。对之忘饥亦忘愁，岂待声色兼臭味。嗜好萧然迥出尘，同年要是我辈人。世间何物如石寿，墨妙与之俱不朽。
周郎列宿胸中罗，笔端有口如悬河。赠我明珠六十八，一一照乘圆无颇。我学穀梁失也短，君才士衡患其多。中兴功业要纪述，浯溪石崖当往磨。
冰花零乱飞庭户，夜色晶莹似三五。诗仙晓赠白雪篇，便觉清风追吉甫。区区五斗不知疲，故园应有北山移。冻冷不暇搜佳句，千里归心到乡树。
一英二孺同一家，衮衮诵书几五车。语音娅姹春帘燕，稚齿清便兰砌芽。联茵并载惊都市，万里青云从此始。两驹应佩金削刀，双鬟会作女博士。
杨侯作录来成均，野鹤昂昂端不群。一朝议论不入意，弃掷禄位如浮云。群公挽衣留不住，直入苕霅亲耕耘。惜吾无力叫帝阍，不能以侯直谅闻。
白衣仙人云海上，肉眼欲看唯想像。月窗道人心孔开，貌得人天行道相。吾闻伯时晚画佛，妙处不减王摩诘。龙眠久矣寂无人，安得却有伯时笔。
长江远浪连天碧，岸柳垂垂临断石。渔舟一叶白头翁，独把钓丝待鱼食。我身犹是红尘客，对此无言三叹息。安得轮竿入手来，与君共钓消长日。
我家古瓮彭亨腹，十年贮酒色如玉。倾泻惟须老瓦盆，精器便成蛇著足。花瓷脆薄谁能携，遣送君家保不亏。虽然金碗未伯仲，傥与椰樽相等夷。
磬湖春水夜来生，晓起雷声逗雨声。去马来牛心莫辨，鸬鹚㶉𫛶眼俱明。飘零花片有底急，摇曳柳丝如许轻。旬月烟村半风雨，榆钱好为买春晴。
积雨新晴耳目醒，长堦柳色静闲庭。已看桃萼胭脂湿，未有杨花雪片零。客路汝应怀稚子，家居吾亦念樵青。须知两地无百里，不用阳关肠断听。
阴阳一室冷兢兢，燕坐何曾病郁蒸。只拟纶巾持羽扇，未须赤脚踏层冰。满盘碧玉初投箸，一榻清风更曲肱。扫地焚香凉到骨，疏帘何处欲挥蝇。
小窗幽阁睡初匀，梦到钧天侍紫宸。盘号掏桃真异器，果名黄枣岂常珍。殊恩并浃鸰原弟，美味初尝鹤发亲。愿竭精忠图报称，觉来肝胆已轮囷。
水净溪空峰更青，目虽未到已先明。栋浮万缕晴云细，轩拥千重夏木清。幽兴入门应自适，残樽下马与谁倾。老僧斋罢唯须睡，不信人间有月评。
夜来细雨暗冥冥，晓起秋容入画屏。水色净涵天影碧，林梢微露远峰青。嫩黄稼卧衡从亩，老翠柳拖长短亭。一晌西风醒睡眼，端如痛饮读骚经。
一色苍波百顷烟，直楣横槛覆华椽。从来好景无今日，何限清诗似昔贤。把盏有山来酒面，凭栏无路到愁边。我来政值雨新足，芳草芊芊绿满川。
草色青青二月时，物华虽是我庐非。日明院宇燕相语，花发园林鶑乱飞。无数小桃初掩映，几多垂柳自因依。春风十里归吟笔，未用罗帏绣幕围。
亦好登临似庾楼，是中风月最宜秋。素娥欲赴经年约，行雨潜分一段愁。聊复飞觞追胜赏，何妨秉烛事清游。明年此夕看明月，千里相思楚水头。
东君调护亦多情，瘦比夷齐彻骨清。有韵绿毛时倒挂，无尘白鹭可同盟。未应桃叶能称姊，若齿山樊定是兄。何事故园频入梦，疏枝新赏玉谿晴。
瘦玉敲风翠干长，织成漪浪莹沧浪。封题尚带鄱江润，卷赠犹余燕寝香。竹笛当年同秀质，桃笙何处避寒光。微躯讵足当珍赐，持奉亲闱枕扇凉。
桐川风物最三吴，刺史循良继两都。但见卖刀还买犊，谁知有袴本无襦。来时竹马迎儿辈，去日棠阴绕舍隅。攀断车辕留不止，他年应作祖张图。
平生满耳说梅山，十里荷花缭绕间。宫女三千颜绰约，绣衣十万彩斓斑。濒江景好图难尽，飞鹭诗工语莫删。定约后期穷胜赏，不辞和月棹船还。
平生满耳说宣城，入境云烟照眼明。过雨偏浓千嶂碧，未秋先冷数溪清。细看菡萏波间色，时听绵蛮竹里声。不是多才谢公子，江山犹解发吟情。
晚驱羸马背重城，晓度层峦淡月明。醉与别愁相唤醒，秋兼诗思一齐清。舞风繁蓼堤边影，泣露寒蛩草际声。欲驻征鞍聊小憩，敢将王事徇私情。
也知融帐多余暇，欲往论文偶未遑。弃置亡何投辖饮，经营俱下读书行。子云但觉玄犹白，元亮应欣菊已黄。辱赠清诗不知报，剩亲灯火趁新凉。
一望云烟兴欲飞，晴光聊复步熹微。几年想像空怀古，今日登临自送归。寒菊有花宜靖节，澄江如练忆玄晖。夜深静坐清人骨，岩影侵堦月满衣。
重阳时候在青阳，野店山肴对举觞。菊蘂半开簪鬓好，橘包初破噀人香。西风有意吹纱帽，细雨无情湿锦障。但得一樽相对饮，不须更问是他乡。
平生耳满太平名，今日身亲谒太平。道子画图形未泯，庐君山水眼初明。雨余翠滴千峰色，秋半寒生万壑声。扣石当年开洞府，傥容凡骨到蓬瀛。
西风细逐桂枝生，秋月圆从屋角明。欢伯向人端有意，素娥于客亦多情。试吟飞鹊南枝句，更听春蚕食叶声。从此涂山添胜事，四翁相遇四难并。
一别经年见未曾，冲寒相值意凌兢。肌肤姑射仙人雪，品格中山孺子冰。清浅池塘春未动，黄昏篱落月初棱。从来自倚心如铁，被恼如今似少陵。
逗晓褰帏著彩衣，忽惊庭户有光辉。缓将柏叶随觞举，细看梅花伴雪飞。阿堵无心来润屋，诗仙有句到柴扉。酒酣笑共儿曹说，去岁如今归未归。
古木阴阴绕屋庐，官居端的似田居。诗清子厚龙城句，字瘦诚悬殿壁书。那复有心追四至，只应无事富三余。一樽闲论金罍事，为笑纷纷竭泽渔。
蓝田松下日栖迟，不比韩公作记时。鹢首千行攀别泪，牛腰几轴送行诗。我无楚尾歌来暮，君有齐民颂去思。自是中年多作恶，可堪烟雨话分离。
溪流如带碧萦纡，满地闲花杂野蔬。浓淡柘阴三月暮，浅深山色晚晴初。颇惊井落家徒壁，却喜盘飧食有鱼。蜀魄健啼春又老，挥鞭吾亦忆吾庐。
圣宋神唐两巨人，高风劲节许谁伦。𬮱阇自昔宜双庙，轮奂于今始一新。破敌威名优魏国，偃藩功业过张巡。后先来作江城守，俱障西风避庾尘。
一扇清风自楚台，公堂葱郁玳筵开。旌幢映座千峰日，鼓吹喧天万壑雷。秋水几行挥玉箸，春葱千指送金杯。甘棠不独留遗爱，会见翻为调鼎梅。
乱山深处小溪隈，夏木阴阴水半回。风岸欹斜对青竹，雨枝低重弄黄梅。浓愁难办新诗语，吉耗聊倾浊酒杯。戏彩老人须强饭，玉钩才吐即归来。
少年魂梦到庐山，今日亲游鬓已斑。聊复挥毫吟紫翠，未妨拄颊对孱颜。遥看飞瀑三千丈，近去青天咫尺间。不为白云频属念，应游此地不知还。
壮观端宜冠九州，未应万壑敢争流。尽将银汉为悬瀑，一洗红尘变凛秋。白雨廉纤飞迥野，玉龙夭矫下灵湫。庐山处处虽奇绝，不到开先未是游。
长松夹道摇苍烟，十里绝如灵隠前。不见素鹅青嶂里，空余碧水白云边。氛埃斗脱三千界，潇洒疑通十九泉。五月人间正炎热，清凉一觉北窗眠。
水鸟飞来一问津，璧宫珠塔便红尘。开基古佛留遗像，直日奇峰列众宾。芋火拥残知永夜，霜钟递起向初晨。川徒渺渺驱尘驾，回首林前愧野人。
相携摄履响层峦，翠蔓苍萝着处攀。身在天台秋色里，路经巫峡暮云间。欲飞还住一仙子，似淡如浓双远山。笑尽一樽无处觅，断肠雾鬓与风鬟。
修廊千柱压城阴，山并庐山胜二林。六月檐楹无暑气，四时山水有清音。鸟飞不尽上方远，鲸吼希闻别院深。更欲题诗发佳境，泮林讲说总关心。
楚水涂山各一涯，今年还是去年时。古来明月皆如此，我试停杯一问之。丹桂飘香知有子，飞乌绕树似无枝。直须看到冰轮昃，忍负姮娥隔岁期。
潇洒秋容雨后天，丹青端似倩龙眠。故园绿竹应今日，异县黄花又一年。微禄祇堪供菽水，菲材安敢拟渊骞。日来王事欣多暇，聊向樽前一粲然。
曲江分袂十年中，一笑相逢楚水东。西掖判花知思涌，南墙哦竹坐诗穷。秋风但觉艅艎驶，昼绣何妨画㦸雄。道过夔门王内史，为言双鬓已如蓬。
从容里闬待时须，二老风流孰与俱。迁善节香如故否，望云迎月更佳无。𬪩寒凛凛侵衣袂，薄雪斑斑入画图。欲把一杯论旧事，五年魂梦隔江湖。
江国疏梅吐玉英，故园想见木欣荣。二年鸿雁碧云阔，千里江湖春水生。冉冉池塘应入梦，潇潇风雨若为情。行看戏彩青萱发，准拟芳樽相对倾。
雨过郊原草色匀，元戎小队出城𬮱。聊穿阡陌沟塍路，遍劝锄耰袯襫人。红杏梢头春意好，绿杨深处鸟声新。此行端为劭农设，肯学醺酣吐锦茵。
朱轓小队出郊坰，风卷浓阴作快晴。夹道老人迎五马，啭枝黄鸟避双旌。参差麦垅云屯重，零乱梅花雪片轻。劝课定知非小补，扶犁携饷趁春耕。
水绕星山木绕庐，江城孤绝政愁予。鸟言为吏居篁竹，乌鬼得鱼欢里闾。照眼梅花寒皎皎，关心烟雨晚疏疏。真山多谢遥相忆，长句新诗细字书。
平生庐阜去无因，咫尺于今不得亲。顾我尘劳四十九，羡他萧散二仙人。会当拄颊看山色，更欲题诗满涧滨。为报草堂莲社友，扫云开户待游轮。
何年玉斧巧修成，半似明生半魄生。易使飞乌来匝绕，难将老蚌较亏盈。桂枝不逐秋风老，水影长随夜气清。曾是广寒宫里客，旧游重访更含情。
出郭旌旗及晓晴，朔风凛凛水泠泠。堵墙野老瞻泥轼，冠剑长松拂屏星。破腊梅花强半白，先春草色未多青。经行肯为游观美，王事驰驱不敢宁。
霜重寒威一夜加，晓来人迹板桥斜。已看白雁来千里，想见青州满百花。何处菊枝犹复耐，故园菊味定堪嘉。慈颜正念征裘薄，归去萱堂笑语哗。
弱冠为儒世所推，中年事业更瓌奇。才名屡致诸公荐，谠论深蒙睿主知。郡政坚强同薤水，行囊萧瑟似琴龟。只今惟有清江路，父老相逢说去思。
无边春意正冲融，十幅归帆到浙东。照水杏花红翦翦，弄晴杨柳绿茸茸。风光并入吟毫里，山色都归醉眼中。说与林间子规道，丁宁不必向东风。
老大无堪鬓似银，虚名犹复玷簪绅。久为碌碌趋朝士，暂作栖栖去国人。行李冲寒归故里，江梅偷煖报新春。万钟于我何加益，三釜新来喜及亲。
三年留滞江之南，归来故园寝亦甘。经理草堂唐宝应，耘锄荒径晋陶潜。寸心自昔似南八，双鬓只今如谢三。手栽杨柳既合抱，木尚如此人何堪。
燕雀桑麻五亩匀，香炉峰下磬湖滨。青衫不碍两居士，白发真成六老人。子美浣花元不恶，渊明栗里总宜贫。作诗饮酒真吾事，回首江湖懒问津。
谁将春色到山家，湖绿平堤草满沙。细刻真酥水仙蘂，匀搓绛蜡海红花。芳林得日鶑还啭，香径无风蝶自斜。聊与后生修故事，未妨诗酒作生涯。
境净山明别一家，几多垂柳袅平沙。闲中牵梦一池草，空里愁人万点花。细雨朝朝兼暮暮，淡烟整整复斜斜。绿阴青子真堪画，满意春风磬水涯。
西山仍复踞西台，石迳嵚崎此日开。竹杖相邀七八客，芳樽时釂两三杯。瀑悬岩腹如飞雨，石转山腰若隠雷。敬侍慈颜供一笑，陂陀坐稳兴悠哉。
日日春泥妨杖藜，一声何处子规啼。红将满地花空委，绿尽前山草正萋。已办篇章书侧理，可无杯斝捧柔荑。清明过后芳菲少，桃李清阴欲满蹊。
东郊云气晓疏疏，十里相携霁色初。林幄尽头闻杜宇，荇丝深处见王余。提壶相劝仍沽酒，扶杖来观或荷锄。不向如皋闲射雉，真成一笑粲潘舆。
中秋自古月华好，何况浮云扫碧天。不比寻常三五夕，须知潋滟十分圆。画檐影转犹宜饮，银汉辉斜未忍眠。却忆年时今夜里，独将醒眼对婵娟。
啸傲东轩得此生，平章物理忆渊明。晴塘滟滟起萍浪，夏木阴阴求友声。聊欲庶几三不惑，谁能复较四难并。旋烧蟹眼烹鹰爪，啜罢呼儿课二京。
去年同宴小重阳，香雾霏霏橘半黄。楚尾吴头双妙丽，茱枝菊蘂总芬芳。十分满釂白衣酒，两袖浓携燕寝香。回首只今如梦寐，暮云烟浪正微茫。
秋高身老少陵悲，不独云飞雁亦飞。红叶色深偏照酒，黄花香重欲沾衣。绝知落帽欢娱好，最奈登山伴侣稀。强插茱萸修故事，未妨醉眼送斜晖。
萧萧亦好耐寒枝，天与风流一段奇。刻玉不惟工傲雪，施朱端欲妙凝脂。佳人赪颊今才见，公子酡颜顷未知。便好作轩名顿有，二难连璧赋清诗。
横枝梅花最先开，影著清浅无纤埃。寿阳妆额依然在，姑射冰肌何处来。无数雪花新点缀，几番霜鬓独徘徊。想见怀安官道侧，十里洁白如琼瑰。
世事年来已饱更，百年今夕两分平。窗间蜡炬偎人煖，缾里梅花照眼明。瓦屋三间聊足喜，鬓霜千丈总堪惊。明朝同上西山望，应有江湖春水生。
休惊双鬓二毛加，且喜东君发物华。未向林梢开嫩叶，先于檐际舞飞花。鼠须正好书春帖，蟹眼偏宜试露芽。便欲扁舟访安道，不堪山驿水程赊。
红莲犹得爱青山，翠木苍萝处处攀。云水窟中聊假日，簿书丛里暂偷闲。幨帷车乘春同到，灯火城门夜未关。我亦林泉曾俯仰，只今双屦又尘寰。
一倚危栏已快哉，俯看屏障掌中开。江间碧浪循城去，天外青山入座来。隔岸几声闻鼓角，傍林千簇见楼台。白云只在孤飞处，西望关心首重回。
冲佑观前水绀色，升真洞北山笋攒。群峰不断四时翠，万壑长留九月寒。溪上桃花引渔子，云间仙犬逐刘安。平生饱识佳山水，直作东南第一看。
日永凉生殿阁风，需云宴衎庆流虹。明良叶德千龄遇，臣妾倾心万国同。葵影缓随羲驭转，榴花高映御袍红。西逾葱岭东辽海，长属尧封禹贡中。
华发萧萧知更稀，回头五十四年非。花添病眼正临卷，春满故园犹未归。止酒独醒陶靖节，寄诗相忆谢玄晖。若为比得新篇美，西蜀江头锦一机。
过雨秋风洒客裳，长廊广厦更清凉。不看云际痴牛女，细读文中古战场。病骨未轻聊把酒，诗情欲适旋焚香。敢辞秉烛分清夜，犹记槐黄昔日忙。
八郡经生满鳣堂，那能斗酒博西凉。晚年刻意玄虚讲，蚤岁留心翰墨场。怜我无毡寒坐客，分公燕寝旧清香。相逢一笑宁多得，归去匆匆有底忙。
东野龙钟夸白首，岩詹矍铄事清修。胸中似有九云梦，笔下倒倾三峡流。和我七言清有味，能令三伏凛生秋。当年庐阜赏心处，恨不携公九日游。
空岩寒气凛兢兢，入户神清思亦澂。似应如非声澒洞，已垂未落石崚嶒。深于豳俗藏冰室，险过文王避雨陵。刮藓磨崖书淡墨，胜游聊复记吾曾。
不将官舍等逆旅，故把霜根栽绕墙。他日花开映秋色，何人手折惹天香。丁宁护取森森碧，想像匀排粟粟黄。顾我疏慵百无取，未应人错比甘棠。
顷岁题名曲江院，及肩曾许亚宫墙。胸中阔贮云梦泽，笔下浓薰班马香。省直旧沾衾半白，除书行见纸新黄。和篇如出少陵手，谁谓无心赋海棠。
独冷官曹有底忙，经旬不得造门墙。雨添垂柳丝丝碧，风搅飞花片片香。顾我摧颓如病颡，羡公腾踏胜飞黄。新诗迥出南丰右，不是无香似海棠。
橘亭一别五回冬，寤寐何曾置此翁。二十五声秋后点，八千里外月明中。夫君不寄平安信，而我方栖簿领丛。三峡江高天共远，侧身西望兴何穷。
经年不接故人书，开户逢渠了不殊。谁运七轮风里扇，时跳千斛雨中珠。退之有意吟山石，摩诘无心作画图。为爱青青无俗韵，故教移植傍庭隅。
水落鱼龙已退藏，小楼萧爽袷衣凉。山云雨过无穷态，岩桂风来不断香。已分文章成白豕，拟将富贵等黄粱。嵇康潦倒浑无取，岂复眉开一点黄。
胸蟠补衮五色丝，笔驱波涛三峡词。上追班马真辈行，下视燕许如儿嬉。拙工废绳那足道，巧匠缩手今当施。前途着鞭政须急，玉堂独步非公谁。
长公前日辞揆涂，少公今日被锋车。路人共指拜内相，天子久欲登鸿儒。黄麻端拟似经训，金莲不独荣传呼。如闻书诏正填委，北辕疾驱公勿徐。
月宿南斗穷何遣，爬沙脚手钝可咍。一生冰清但糠秕，两鬓雪白独尘埃。达人疑剑未免按，夷途荐毂谁当推。公乎行矣断国论，能忘料理忍穷枚。
征鞍初自富沙还，乱叶殷红点碧山。客里黄花惊度节，镜中白发巧摧颜。三休磴道惟频叹，一饭茆檐得暂闲。为想成均新榜帖，阿奴才力胜黄间。
珍果分柑不作疏，李衡千颗直堪奴。初尝蔌蔌泉流齿，未摘青青香满株。可是骚人怜楚树，只应仙种自蓬壶。龙城当日亲封殖，还有霜苞似此无。
舂鉏野凫疑水乡，湖阴山色仍苍苍。西风三径有佳致，朔雪横枝多暗香。长统游戏自足乐，少游赢余非所望。开林贴石兴未已，瓜时逼人须趣装。
三年泮水冷无毡，赢得萧萧雪满颠。晚景不妨供彩戏，他乡安敢废诗篇。賸将杯酒浇行色，速赁双童担近编。任是身归落雁后，乡心先抵磬湖边。
玉友金朋三十三，携尊相属向晴岚。含毫共赋黄初句，挥麈仍追正始谈。再用清烟喷白泽，更霏香雾噀黄柑。俊游胜事真堪画，华发飘萧只自惭。
三月春风暖更飘，满山嫩绿正娇娆。几声劝我脱破袴，何处撩人婆餠焦。甘旨仅能供素发，涓埃未有答皇朝。吾庐渐近亦堪喜，试把白醪倾绿瓢。
乌饭山边白玉团，瑞光千丈溢清寒。斜穿逆旅茆茨室，正照先生苜蓿盘。聊向青天思太白，却吟飞鹊忆曹瞒。今宵不拟逢明月，更向尊前仔细看。
年年自赴重阳约，不待陶家诗句催。便欲急呼欢伯赏，未知谁遣白衣来。红萸有韵岳连湛，素蘂无香赐望回。何事杜陵嗔竹叶，却教从此不须开。
平生艺苑笔同耕，兄弟须知似友生。三载方寻夜雨约，六旬又作越中行。举杯不学销魂别，侧耳惟听报政声。从此西冈数登眺，白云飞处总关情。
一鸣一息几千秋，风翼端宜汗漫游。笔底珠玑谁得似，胸中云梦复何求。谈余正始人加胜，诗比黄初语更遒。西笑定应参儤直，东游聊复伴遨头。
夕郎分阃镇东秋，幕下挥毫秦少游。一代风流今不泯，百年文物尚堪求。交情莫逆人谁似，吟事方殷岁又遒。他日约君为伯仲，三间瓦屋住东头。
善弈从来数弈秋，胜游今作子长游。才多已觉悬河似，诗妙无劳入海求。画月裁云宁底巧，奔泉抉石一何遒。谁知倾盖成胶漆，笑杀如新到白头。
翰墨场中老伏波，挥毫快马下晴坡。三年睿主思献纳，千里疲民赖抚摩。潇洒郡斋方在望，飘摇征棹未能过。拟求墨妙辉衡宇，应有黄庭换白鹅。
净明斋宿近初庚，西蜀东吴一世英。行径九盘山荦确，流泉百折玉琮琤。频飞兕斝颜俱渥，细听犀谈座为倾。觞咏直多幽兴足，未应不饮似公荣。
平生自负气雄豪，落笔文词涌怒涛。蚤岁贤关几雁塔，暮年花县未牛刀。凛然风义谁能并，伟甚衣冠众所高。我欲临风新执绋，忍于绘事看青袍。
确山风物似齐山，谁著精蓝乱石间。僧梵四时看紫翠，轩窗终日对孱颜。暂容借榻松风惬，更欲题诗藓壁悭。老我还思十年事，飞来峰上晓跻攀。
轧轧篮舆鉴水滨，水纹如染草如茵。繁红零落徐娘老，远翠低徊西子颦。犹及残春追胜赏，不妨余事作诗人。胸中磊磈须浇洗，未厌伤多酒入唇。
不到稽山已十年，梦中物色故依然。忆寻绝境经幽寺，曾向东风酌妙泉。书穴雨余云扑地，鉴湖春昼水连天。别来乔木高多少，想见娇鶑自在迁。
江边潇洒东山寺，知是曾经谢傅游。一代英姿余信史，千年陈迹付东流。暮云初致苍生恨，远翠如凝妓女愁。好古嗟予生苦晚，停桡明月满沧洲。
虞江波上一帆风，天水澄明夜色空。古体诗成岩影里，新醅酒酌月明中。咿哑两桨止还作，款乃数声西复东。尘滓此时无一点，恍疑身在水晶宫。
寺因逸少曾为宅，峰自秦皇已得名。不独山南称最古，故应江左号尤清。路趋绛阙山梁险，奁隠金轮石镜明。谁信尘埃倦游客，西风还许杖藜行。
姚子神情处处便，床头周易杖头钱。逢僧与语闲终日，遣客归休醉欲眠。应觉此生如寄耳，何妨一室且萧然。无心更觅封侯事，纳履谁能博一编。
肯学少陵对马连，肯同太白谢汪伦。聊将文字饮一盏，不待月影成三人。门前车马闹迟日，陌上绮罗娇暮春。想见流觞多乐事，酒酣人问斗升嗔。
三年遥望瞿塘峡，独立西风首重回。一骑翩翩飞诏去，片帆渺渺下江来。平生不愿侯万户，今日重欣酒一杯。闻道日边催觐速，不须归路更徘徊。
着地晶莹月在沙，忍寒聊作短歌夸。煖肌未办裁驼褐，露趾唯应有革𫖇。细点竹梢添爽洒，偶经梅蘂映横斜。何当既积还消后，剩取清泠试叶嘉。
山阴境中寒雪飞，山川明秀见应稀。严威不贷乘兴棹，余彩并入翻书帷。黄竹应歌姬满曲，素花又舞谢庄衣。东郊薪者寒到骨，纵有狐裘那忍披。
西蜀东吴万里程，偶然相值两浮萍。黑头君已登三馆，白发吾方醉六经。夜幌论文灯耿耿，春堤把袖草青青。艅艎小别须回棹，不用阳关肠断听。
画舫朱帘出晓关，便风飞过几重湾。路经僧舍渔村畔，身在烟霏雾霭间。惊浪沸晴输远浦，乱云拖粉露崇山。偶因王事从心赏，诗语匆匆不暇删。
昔年胪唱下彤墀，名压人头似牧之。风动鳣堂昭武日，化行雉径敬亭时。曾无簪笔朝端用，何以修文地下为。我老不堪供执绋，独将双泪逗瑶卮。
向来十载愿识韩，一日下车许追攀。美句已出黄初右，清谈尚余正始间。烦公笔底澜翻水，洗我胸中磊磈山。更挽何郎入诗社，三人俱有彩衣斑。
退之初过玉川家，春径无泥草带沙。几点飞来溪柳絮，一番开尽海棠花。窗间细雨青衫湿，袖里新诗醉墨斜。客散酒阑还掩户，可堪明月满天涯。
久以嘉谋赞迩英，暂分东浙慰苍生。闲携僚吏挥金盏，更遣娉婷吹玉笙。霖雨千岩垂欲作，孤舟野水未妨横。匪因衮绣归黄合，还念知章在四明。
衮衣犹未趣东归，吴会先传蜀道诗。急峡高江追子美，清风明月笑严维。花围白帝行春日，香蔼黄堂坐啸时。顾我迂疏堪底用，强颜薪粟效支离。
西园潇洒似蓬丘，容我追随飞盖游。一一娉婷供笑语，双双㶉𫛶对沈浮。嵁岩窈窕如天造，洞壑清泠与目谋。欲识清欢兼卜夜，东山月色足淹留。
南渡诗流复数谁，为虞作乐只闻夔。细看出胁穿心句，想见裁云画月时。此集自应传异域，吾生还恨不同期。先唐作者谁堪并，奴仆微之辈牧之。
晓雨初过溽暑收，微云澹月作新秋。清风政对三休阁，绝景还思八咏楼。缑岭当年乘白鹤，银河此夕渡痴牛。寿觞一举烘堂乐，净洗胸中万斛愁。
政足廉平诗更佳，铁肠还解赋梅花。律传和靖未多叶，名接水曹今几家。丹粉讵须烦巧妙，清新止为写横斜。拟携卷轴江东去，乞与诗仙作意夸。
寓居东青城北端，夏室阴阴簟色寒。瓜盘那复集蝇蚋，研沼似欲生波澜。奇奇怪怪石几壑，谡谡苍苍竹数竿。枕扇衣斑自不恶，时文思索愧空餐。
慈恩雁塔题名处，回首端如梦寐中。千里远从当日别，一樽重喜此时同。飞腾我久钦公辈，潦倒君当恕此翁。异日尚期尘史册，事功那敢废磨礲。
不见褚公今二年，重来青眼尚依然。偃松篇美天犹和，正殿班清人孰先。今日赤墀烦暂立，他年黄阁径须迁。白头宾客无聊甚，只待吹嘘送上天。
绿茸红糁细团枝，天上麒麟瑞此时。风度冕旒尝见问，威名草木自应知。当年玉燕生燕国，他日金貂侍汉墀。再拜祝公何所似，胜游长与赤松期。
初寮文律冠中京，晚岁深严三折肱。清处月中仍聚雪，高时风里政抟鹏。家声不坠推王粲，句法能传有杜陵。剩作诗文追汉魏，非公谁不阏溪藤。
羽客相携六一泉，炎歊立变晓凉天。陈朝古桧参天瘦，和靖孤坟傍竹偏。却向苏堤剥新芡，更寻萧寺听寒蝉。长吟小醉归来晚，足底清风似欲仙。
联舆缓步踏葱苍，十里荷香杂稻香。庚暑此时无一点，秋风明月洒长廊。林间岩洞侵衣润，水际亭台彻骨凉。何处山泉落檐溜，恍疑飞雨晓浪浪。
夫君自是颖囊锥，何事翻为沧海遗。造化小儿聊戏剧，山林大药岂无资。得闲因病还应乐，信手挥毫却有诗。休叹银杯成羽化，会须拔剑拨年衰。
古来佳节是中秋，今比重阳许燕游。已觉冰轮无限好，不须玉斧更重修。三飞惊鹊纷无定，一点闲云净不留。况有阿连同彩戏，何妨呼酒互相酬。
家住涛江东复东，渺然云浪接晴空。半生仕路崎岖里，十亩家山杳霭中。来往未成三径乐，笑谈还喜一樽同。强将俚语赓妍倡，曹郐端惭齿卫风。
去年连辔到朝阳，红日初添一线长。八俊偶同人已羡，四难俱得计真良。浇肠竹叶惊深碧，插鬓梅花咤浅黄。回首只今深似梦，云山烟水正相望。
千佛经中第一人，明光前殿奏雄文。论心讵止称三益，识面端能胜百闻。畴昔清谈如扣玉，只今佳句欲凌云。高情已出苏州右，未用清香扫地焚。
出处平生似昔贤，高风劲节凛朝端。回天议论心无歉，脱腕文章世所难。斫铁叫天蛮獠服，调羹满钵里闾欢。定应直笔书英躅，留与千秋后代看。
夜永灯明岁又除，依然坐冷乏氍毹。平生潦倒如中散，大半交游今左符。未办黄精除白发，渐惊玉水点银须。欲论旧事无人共，闲把香醪细细𣂏。
篮舆诘旦过东亭，日出烟销十里平。翠袖舞风菰叶举，红妆照水藕花生。恨无钓艇浮深碧，赖有吟毫赋晓晴。归对老人夸胜赏，从今不数鉴湖清。
奉常珍重末僚情，许以疏慵簉俊英。已办初筵酬物色，更将余事到诗盟。贪吟不惜挥貂笔，忍醉何妨釂兕觥。细踏芳菲过腴润，桃蹊红雨报新晴。
四海繁华一蜀都，君王谋帅意渠渠。百城赤子烦摩抚，一代长材获展舒。玉垒倚空充屏翰，铁衣如洗护储胥。袴𫖇帕首郊迎处，想见旌麾入境初。
礼乐诗书一世英，碧油青鬓二难并。惯看词翰流三峡，剩有精神驱五兵。暂向坤维聊镇抚，却归天阙致升平。明年春水如天日，彩鹢乘风向帝京。
红颜话别浦边秋，白发同为帝里留。璧水庸庸参末坐，春坊荦荦冠名流。功名君且登麟阁，出处吾行具钓舟。饷我一编清似玉，五言端的继苏州。
辱赠舂容卷轴新，悬知蚤岁擅诗声。千林有韵霜风劲，一点无尘霁月清。细味班香兼宋艳，自惭白俗与元轻。欲哦恶语赓妍倡，一夜昏花对短檠。
姓名久已覆金瓯，一品师臣德业优。黼扆尚询黄发旧，衮衣难伴赤松游。松筠劲节高三事，桃李浓阴遍九州。萧叶杨门端可继，只今衮衮富公侯。
长才蚤立太平基，奥学曾为帝者师。谋叶不资同列断，规存长许后人随。金鱼玉带今谁似，橘绿橙黄景最宜。再拜祝公千万寿，三江细酌入瑶卮。
凤将南吕入筒声，节近中秋协气横。玉燕呈祥生硕德，金瓯覆字佐升平。望同北斗泰山重，操与秋霜烈日争。昨夜清台占越分，中台星带老人明。
黄合调元鬓未霜，祇应书考似汾阳。恳辞阊阖沙堤路，暂乐蓬莱燕寝香。茂烈未饶周叔虎，英词宁谢汉班扬。会看绣衮重催起，快卷三江入寿觞。
暮烟收尽玉盘生，是处同欣此夜晴。云断三山凝紫翠，星稀万里湛虚明。低临朱箔千寻白，高并银潢一派清。赖有彩衣堪醉舞，残樽深夜更重倾。
老烂为儒山泽臞，半生辛苦就名誉。三千白发身无事，一点青灯夜读书。真率杯盘如洛会，崎岖岩壑似陶庐。欲知老泪挥难尽，洒遍霜飙更湿裾。
褎然射策向明光，紫禁春深日正长。风细御炉烟冉冉，天晴宫柳絮茫茫。玉阶亲奉唐虞问，彩笔浓薰班马香。千佛经中名第一，鸿文端不数长杨。
欲识当年泣鬼神，诗皆绢妇与虀辛。洗空千古无凡马，称到于今有几人。肯与齐梁充后乘，只应苏李是前身。丰碑更著最佳处，传示宜过一万春。
笋舆趁晓踏铜驼，休暇仍逢景色和。闲挈壶觞游翠霭，尽呼儿女看沧波。茫茫烟渚群鸥下，隠隠晴虹短棹过。最是小春奇绝处，梅花破萼未全多。
紫微高义笃同年，邃宇开筵近腊寒。绿蚁醅浓粘玉盏，紫驼峰美照金盘。醺酣上颊生春意，文字清谈卜夜阑。更辱盘飧馈黄发，顾惭珍报乏琅玕。
长日初随彩线还，阴阴帘幕曲栏干。白袍三百近洙泗，青桂两株如广寒。下笔万蚕争食叶，为文三峡泻惊湍。谁知潦倒真无补，不愧无毡愧素餐。
仙李盘根几百秋，我公勋业比伊周。推恩已解宏元化，戢患犹能庇七州。不日定为黄合老，他年应伴赤松游。三江愿得浑为酒，寿斝年年给献酬。
崧岳生申占腊前，预将和气作春妍。蟠桃结实三千岁，莲叶成巢几百年。聊向蓬莱开燕寝，即纡衮绣画凌烟。只应便是神仙事，方丈瀛洲却未然。
野外江头一树垂，正当霜后腊前时。清如弘景松临阁，韵似渊明菊映篱。铁石广平曾作赋，风流水部亦哦诗。却愁折向妆台下，莫遣佳人取次知。
洗尽红妆见玉颜，一年相别此时看。房陵粉水休争白，姑射冰肌巧耐寒。自爱一枝横竹外，未须千树绕江干。东风也是相欺得，已作和羹一点酸。
两翁辞采偶同时，春草还应梦谢池。出月穿天端有意，掀雷抉电岂无期。推门不作孤吟苦，击钵犹嫌得句迟。顾我无才难入社，焚香时许诵清诗。
平湖潋潋浸葱苍，画出风烟十亩强。蜜曲六从霜后熟，玉芙蓉向露中芳。新开石洞连松碧，低结萸房映菊黄。最爱堤边秦地柳，一回春到一回长。
五载怀归不得归，故园想像每依依。蚕生村落桑黄长，麦熟田家稚子肥。谷鸟缓歌金缕曲，箨龙浑著老莱衣。一篇未就张衡赋，漫向成均咏式微。
洒落孤标迥不群，胸罗星宿富多文。两科擢第未为贵，八事筹边堪策勋。鲠亮谏辞端似贾，崎岖宦路仅胜蕡。我惭不执云溪绋，空望云溪溪上云。
微云疏雨凉新秋，皇皇玉节掺不留。夫君不惮原隰险，圣主坐宽宵旰忧。巴音聊复祖行色，楚水恨不尾仙舟。籍籍预传新漕挽，汗青未数富民侯。
千里潮阳喜政成，五年重会帝王城。尺书不寄头俱白，一笑相逢意已倾。辉采共看新列宿，风流犹记古州瀛。诗编总是惊人语，怪得年来太瘦生。
谁识尊前戏彩身，须髯如棘鬓如银。久为朝士空餐甚，又见秋声满耳新。元亮祇思三迳乐，子云何事九衢尘。襟期兰契如君少，未可匆匆动去轮。
妙龄驰誉满东吴，落笔骅骝走坦途。四十年来鸣道学，一千人内最群儒。二松不负经纶志，三迳真成隠遁娱。老我与君端莫逆，遗文时阅漫长吁。
公去何尝负二宜，要持玉节瑞明时。江畿列郡皆争睹，台阁名流总赋诗。雕鹗暂为云外举，凤凰终集上林枝。近臣侍从多虚位，会见回帆春色随。
学问从来着月评，慈恩何事欠题名。贤哉难老堂虽就，惜也陈情表未成。畴昔几回同把酒，于今一涕独沾缨。张公当日称操履，江汉伤心昼夜倾。
长途畏日欲流金，聊向招提觅快襟。翠合苔痕人寂寂，凉生柏影院深深。苦无俗物败佳思，况有寒泉醒客心。一饷清风寄蕲竹，又飞征盖指城阴。
轻霞朝日两微茫，沙路骎骎十里强。照水有情枫叶赤，倚崖无数菊花黄。兴酣争举凌云笔，醉熟重浮滟海觞。明日蝶愁人亦懒，未须归去苦匆忙。
平生性僻耽山水，不愿加封万户侯。但得双鱼长到眼，未须万壑更争流。只今奇绝齐三洞，自昔流传遍九州。记得当年小盘礴，坐令炎赫变清秋。
十年不到还重来，往事一梦真悠哉。寻幽已访涵碧寺，乘兴欲上吴宁台。苍松怪石虽饱览，黄钿拒霜犹未开。白云西来入我念，又驭两腋清风回。
人日肩舆度晓峰，长松偃蹇倚晴空。几年不见根如铁，老境重来鬓似蓬。独树未须夸老杜，五楸那复论韩公。青幢翠盖貌难似，想见霏霏烟雨蒙。
谁将秋色替云峰，万里炎歊一洗空。细雨复青池上草，西风顿白鬓边蓬。聊同吾党二三子，来访山中十八公。更拟夜深乘月到，要看香雾共冥蒙。
古栝提封接日畿，专城皓首有光辉。全家饱煖君恩重，属邑丰登公事稀。一簇楼台居洞府，四时风景对屏帏。多惭郎省无裨补，丐外犹能占翠微。
谁知州宅似精庐，山绕檐楹水绕除。堂静惠风长细细，楼高烟雨又疏疏。贫如坡老工餐菊，性似边韶懒读书。赖有嵩山王给事，作诗贻赠问何如。
幕中英俊许谁先，一一骅骝拟着鞭。老我漫夸森画㦸，夫君端称泛红莲。鸠工已见成轮奂，载酒何妨醉圣贤。闻道公余多暇隙，定持椽笔𥬞云烟。
欢声喜气溢黄堂，解愠风清化日长。簪绂尽倾千里目，冕旒遥祝万年觞。韵敲碧玉檀栾嫩，色鬭红妆菡萏香。共庆庞恩新浃洽，圣君文母寿无疆。
横枝十月要清诗，南国今年尔许迟。梦绕故山千叠叠，眼看新萼一枝枝。欲知影瘦香微处，未称天寒日暮时。却忆玉溪当日树，浅霜深雪总相宜。
奔走尘埃老未休，每思上下两岩稠。关心簿领三书考，回首家山两换秋。搘腹自怜鹪鼹小，江湖谁计雁凫留。又遮西日长安去，惭愧平生马少游。
洒落孤标第一流，笑谈倾座气横秋。聊参机密东州幕，曾与风流玉局游。听雨忽惊形梦寐，临风那肯更迟留。橘堂想像多佳致，恨不追参李郭舟。
公子漫夸金谷富，先生祇爱玉川贫。山中矫矫七君子，堂上皤皤四老人。时引壶觞聊自醉，肯教鹅鸭恼比邻。深红浅白兼秾紫，看取林园十亩春。
年来曲水竞流觞，元巳夫君访草堂。波撼石麟杯斚乱，风翻花片笑谈香。哦松适意清篇富，闭户端忧白日长。更约来年春好处，重来相与醉沧浪。
万里浮江更绝湖，扁舟东入霅川图。莫言旧菊荒三径，须信中流待一壶。今日诗筒烦远寄，昔年樽酒记相呼。立朝大节人能说，月在青天影自孤。
扁舟投晓出重城，春浪初肥绿满汀。竹里几声泥滑滑，河边十里草青青。人家艾叶惊飞燕，水面杨花点翠萍。渐近昭陵佳气集，五云松柏喜重经。
磬湖秋半溢清波，一岁月明今夕多。剩办新诗娱老境，满倾太白醉冰娥。一天风露寒衣袂，举室儿童杂笑歌。不是钴潭奇绝处，未妨丁夜更娑婆。
小凿方池供醉吟，才添斗水浪偏深。莹心未数寒泉井，明目何须寸碧岑。树影落时清浸玉，鱼鳞动处细浮金。年来点检曾经汲，唯有浇花趁日阴。
年年秋半在长安，今夕园林且尽欢。一笑团栾人似月，十分潋滟酒生澜。遍簪丹桂香巾袂，尽吸清辉澡肺肝。饮罢月斜吟兴动，挥毫风露一天寒。
西风篱落兴悠然，秋影横江雁贴天。短发未成吹帽饮，高吟先赠把茱篇。黄花一笑小重九，青眼相看又四年。欲试烟波钓竿手，南湖同上月明船。
背湖临槛碧崔嵬，万壑千岩咫尺开。坐觉巫峰天际落，忽惊庐阜眼中来。地偏未害心还远，潭小何妨水自回。竟日相看两不厌，老夫真个似童孩。
紫宸畴昔幸同朝，去国俄惊数舍遥。轻细难沾时服赐，氤氲正想御香飘。年加赖有斑衣戏，心静真同桂隠招。龙瑞此时探禹穴，天津何日渡京桥。
根干轮囷蔽马牛，何年飘泊寄沧洲。幽岩邃壑渔罾得，百巧千奇云浪锼。好唤老泉来作记，肯将居士与同游。毕宏韦偃丹青妙，画得天然意绪不。
异暑歊然金欲流，缟裙练帨两宜秋。笑他山谷夸黄钿，欲学令狐赋白楼。粉笔有心争试巧，红妆无面可障羞。明来自足映茆屋，况有诗轻万户侯。
微云澹日映寒流，画出西园一幅秋。白帝幻成红玉蘂，金风吹绽碧枝头。睡余艳艳真妃子，梦罢愔愔一解愁。熟赏细看须著句，为君重赋紫绵揉。
别驾风流继竹林，名园幽榭水云深。匀铺叶底森森碧，细糁枝头粟粟金。酒酌香浮杯面蚁，诗成霜洒月中砧。清芬冉冉仍多韵，不比晴窗一穗沉。
病来十日不饮酒，起对中秋良可人。银汉迢迢清未了，金波潋潋浄无尘。艳歌未暇成三叠，美酝何妨釂十分。记得昔年当此景，厌厌夜饮在成均。
疏雨萧萧岩桂香，西风驱冷作重阳。池塘秋草还争绿，篱落寒花未肯黄。又是一年新度节，何妨九客共飞觞。园亭低小殽蔬陋，不比龙山吟帽狂。
密雪乘风逞素肌，穿窗透隙入帘帏。漫空隠隠琼瑰屑，乱眼纷纷鸥鹭飞。三客新成梁苑赋，六花又舞谢庄衣。回思拜表明光罢，携得香烟满袖归。
长风永夜搅青冥，晓起寒光乱眼凝。回旋舞空端入画，飘萧著水自成冰。松篁被练三千士，冈阜瑶台十二层。茆舍倍添薪火费，只因无事读书灯。
宅边虽有五柳树，归去已荒三径园。平生胸中羞五斗，偶尔城市羡华轩。盈樽浊酒自可漉，得趣古琴那用弦。欲知耿耿忠愤意，甲子断自永初年。
马蹄重踏帝京尘，七载江湖饱问津。白发有人疑甲子，清斋无日不庚申。不才讵敢诬明主，厚禄那能羡故人。乞得泮宫闽粤去，未妨闲处著吾身。
红尘一点不相侵，下瞰澄江几万寻。地接海潮分鼎足，檐飞凤翼峙天心。三山有路云收幕，午夜无风月涌金。欲识龚黄报新政，满城争唱使君吟。
小园无事日徘徊，频报家人送酒来。惜树不磨修月斧，爱花须筑避风台。引些渠水添池满，移个柴门傍竹开。多谢有情双白鹭，暂时飞去又飞回。
不能骑马趁朝班，自跨黄牛扣竹关。无德可称徒富贵，有钱难买是清闲。人行踯躅红边路，日落秭归啼处山。遥望蓬莱在何许，扶桑东畔白云间。
世间无处避炎蒸，欲叫西风叫不譍。恨乏白檀除热恼，心思赤脚踏层冰。醉游河朔谁同往，表借明光愧不能。闻有山林最深处，清凉境界著高僧。
终朝役役晚来闲，识破浮生一梦间。挈榼去沽深巷酒，倚楼贪看夕阳山。月临江馆人横笛，风折芦花雁度关。堪羡渔翁无检束，扁舟占断白云湾。
深林瘦径傲朝昏，牙发消疏气骨存。九畹谁移炎海角，半庭新补冷云痕。圃翁认叶非漳种，墨客知花是楚魂。从此国香春不断，光风满地长儿孙。
丹中神水与华池，学者如麻悟者稀。但指气精为造化，岂知铅汞有深微。迷途到底生邪见，大道何人为指归。今日相逢皆宿契，与君容易泄天机。
配合阴阳法自然，得成此物号先天。妙中妙妙妙真妙，渊处渊渊渊又渊。下手工夫终百日，夺他造化几千年。从头细试渔庄录，方信神仙不浪传。
灰池炎灼定浮沈，见了方知造化深。世上本来无此物，人间终是少知音。蒙蒙恍恍离宫本，杳杳冥冥坎户金。得一莫夸能事毕，要勤功行合天心。
春色着人如酒浓，我来却值雨蒙蒙。千岩磊落风尘表，万井参差罨画中。游子三三仍五五，落花白白更红红。须知满目皆真理，面壁何劳学苦空。
老菊残梧九月霜，谁将先暖入东堂。不因造物于人厚，肯放南枝特地香。九鼎燮调端有待，百花羞涩敢言芳。看来水玉浑相映，好取龙吟播乐章。
真仙祠馆锁层岚，下瞰平畴十里宽。谱牒尚标唐篆额，风仪仍是汉衣冠。紫芝白兔灵如昨，石碣丹湖事不刊。千古云孙牛马走，敬瞻遗像仰高寒。
社稷元勋绝代无，夙瞻先德在龟趺。风云感遇依鳞翼，鸾鹄栖停映竹梧。偃武承平开圣治，投戈委质尚文儒。紫荷旧向芳年折，遗恨犹稽到六符。
平生孤苦范希文，盖世功名自立身。要识乡闾称孝子，定知宗社作忠臣。一麾未足抟云翼，五鼎犹怀念棘薪。怅望新阡无路到，他年宿草亦沾巾。
隠然重望压边尘，号令风生玉帐兵。诗思江山真得助，威声草木尽知名。要令万顷窥黄宪，不把千畦付曲生。坐使胜游还旧观，追随那得胜公荣。
潇然独出泥滓外，不待好风相濯磨。红如咸池浴朝日，莹若璧月沉秋波。强将国色鬭清绝，辄莫天人谁敢过。香阁容我小舟入，不怕鸳鸯惊棹歌。
风入床琴帝梦阑，蓬莱为辍老仙官。袖曾有缚於菟手，头不须簪獬豸冠。桃李无言民自乐，冰霜折指吏应寒。西京人物如南渡，更躐三王一等看。
已办香山铁石心，未妨富贵日侵寻。荔枝黄压腰围重，琥珀红添盏晕深。鸾镜黛眉无此画，雁行银甲有余音。剩呼歌舞为君寿，道眼何曾外物侵。
老子当年此日生，麒麟元在地中行。岂惟谔谔人争忌，亦对堂堂目屡惊。持国尚卑千斛力，总戎曾作万夫城。经纶不似书痴绝，堪与君王造太平。
姓名元自彻东都，旧日河南肯便疏。利害总关天下事，聪明不惑枕中书。花迎马首浑无赖，山似人情却有余。我亦西湖未归客，重来应得问何如。
太史笔端云似画，老人星外月如规。十分酷似梅花瘦，一点非关玉琯吹。谏草成山安用许，槐庭转日未应迟。东风快便公须醉，莫问人间是几时。
日却山川冻出云，疏疏先自竹边闻。玉龙不动身千亿，薝葡无香瘦十分。彷佛夜堂余火力，凄凉茅屋有人群。已知报答东皇日，汤餠银丝饭脍芹。
不许屏间著妓围，却容半坐对斜晖。官余战马浑无用，雨扼边云故一挥。诗入邛崃应更险，身如杜宇肯忘归。殷勤沥酒苍波外，罢点驼酥斫蟹肥。
艰难当不减腰围，过尽瞿塘几夕晖。万里江山劳疾置，一番书札枉亲挥。尘埃好却西风扇，行李仍从北道归。底处最关天下事，秋来马不龁民肥。
手种梧桐一百围，天生鸾凤翳朝晖。西南人物惟公在，汝颍风流祇涕挥。纵有诗筒怜苦李，岂无药裹要当归。黑头未用黄金印，且与斯民共瘠肥。
病见春山四打围，茅檐华发只晖晖。不愁书册无人语，强把杉枝为客挥。意在未妨身更远，林疏自是月先归。百年人物如公少，试问何缘道则肥。
故著文书尽底围，要看江汉濯秋晖。眼明自可穷诸妄，语妙何妨为一挥。今日西州成故里，它年东阁许同归。胸中衮衮平生事，身瘦缘渠不得肥。
未关西洛无宗旨，自是东家有故常。释梵不为宁过计，江湖有道合相忘。交君一臂风千里，老我平生梦几场。云月烟林真杜口，何如弟子列成行。
试与专城定着勋，何曾闲冷坐忘君。旧来云梦元无际，此段风流独有闻。世故自怜生仲达，人谁不念故将军。等闲莫露鞭笞手，准拟羝羊或败群。
不须归梦更成都，九日西湖病已苏。试把黄花元自好，可怜白首不胜扶。谁边醉帽风欹侧，去底征鸿月有无。一夜抚心欣有得，后来人物不如吾。
蜜蜂于花似不薄，肥出两股中边甜。嗅香嚼蜡总风味，不损花艳何其廉。刘郎平生堕香国，老鬓不下花飞粘。可怜酿蜜不满斛，空余稚乳谁家檐。
老来气味觉深稳，余子但知声击撞。烟云合千态万状，意气吞五湖三江。如闻日观眇天下，俯视坎井非吾邦。丈夫出门各一笑，笑罢归来心则降。
西风九日又黄花，瑞霭朝来入相家。四海几人深雨露，一身随处老烟霞。拈花宗旨依黄蘗，炼石工夫笑女娲。再拜愿公千岁寿，莫辞沉醉是生涯。
惭愧先生有古风，岁寒庭户不言功。叶间朱实仍风味，老去清阴转郁葱。收拾雨声归杵臼，放教秋意擅梧桐。年来负尔人无数，异世同心只两翁。
坐诵行歌忆紫芝，江南有愧断肠词。后于王母三千岁，始见商山十二枝。日上宝光应倒射，柱间甘露足华滋。吾乡岁晚滩声小，忠孝波澜断在斯。
翠柏阴中古泮林，诸生丛里两南金。君今肯山渊骞右，我亦情知籍湜心。有一茎齑斯可饱，无三万轴若为禁。明朝我亦东南去，莫雨江湖尽处寻。
趁得官闲且载书，隔墙时唤子云居。公如碧树有秋意，渠亦清流临浊淤。盖代勋庸诚有种，凿空道德竟何如。寄声楚观沧茫外，璧月依然在太虚。
孔孟堂深不可摩，却从伊洛晚经过。马骄不受黄金勒，鲸掣还连碧海波。三釜禄亲吾未老，一船贯日去如何。江空木静年华晚，应是斯文合网罗。
莫年东观有全书，天畀斯文合定居。镜里一茎无白发，门前十里有黄淤。文章入手无余蕴，人物于今固自如。安得把茅邻近住，打门时复问潜虚。
十日西风便老成，挽回金气愈高明。朱轓玉节非吾事，雪竹霜松不世情。未可买山归卜筑，却须持橐慰平生。如公骨相应仙去，绿发朱颜已有名。
梦中时一到湖山，酷爱山云似我贤。尽有新诗题叶满，岂无流水逐人还。经年晏坐追摩诘，尽日提携欠小蛮。白首著书成过计，何时椽笔为锄删。
知有堂堂在故山，忘机未许白鸥闲。洗心羲易窥三圣，盥手楞严辩八还。剩著林花供笑粲，唤回春梦付绵蛮。闻公已是诗成集，一字千金岂易删。
闻道江南庾子山，新诗脱手意长闲。未尝临镜嗟迟暮，更约何人共往还。我有茅茨依橘柚，自怜风雨窜荆蛮。悲欢怨怼三千首，乞与无思为一删。
好风吹梦到祠山，造物干忙我自闲。五日颂声今故在，一春诗债共谁还。鼠肝虫臂窥前辈，蜗角蝇头战百蛮。遥指行云为公说，由来此语不须删。
绿绕沟塍水正肥，谁家深树有黄鹂。只知夜雨扶犁日，岂识春风便面时。白发归来须早计，黄金散尽未全痴。孤云又得无心力，故国它山总不疑。
前日山茶冰雪中，东风得意试为容。桃花笑日面皮破，柳叶抹烟眉晕重。帘幕风前斜入燕，色香丛里闹团蜂。湖山一梦残灯火，西子当年态正浓。
却立群峰北望看，断虹飞雨即家山。一时别舸惟公在，半世清游比梦闲。卜筑未嫌身老大，著书先怯眼斓斑。湖西为觅菟裘地，岁晚连墙共往还。
西风一奏近闻韶，丹凤将雏下九霄。忽忆山川缠锦绣，又传歌吹杂𫇴荛。扶携共醉瑶池日，鼓舞同升玉帝朝。一等壶中人不老，下方鹏鷃亦逍遥。
彩衣何似舞衣轻，鸾镜还如水镜明。百里弦歌归有道，一轩风月不胜情。口香知吮莲华墨，山近闻拖蜡屐声。百拜一樽须竟醉，看飞凫舄上蓬瀛。
不以中书老见疏，斯文成就合穷居。退之彻在南阳后，子美贫于天宝初。绛帐归来宾客在，玉堂有此丈人欤。片帆我已东南去，会见含香近紫虚。
古天下士亦多艰，魑魅于今合改颜。道在盖公犹梦见，天怜贾谊得生还。风休江北一声橹，春尽剑南何处山。故国异方身健在，也知书眠未斓斑。
吾墙高不满七尺，墙身虽小墙心直。亦如居士护法城，敢有逾垣德之贼。古人制度今人为，朱檐碧瓦还差差。黄金为墙白银壁，个中住处少人知。
白头身老大江南，已约孤云共一庵。有道故人今隔海，不应龙卧在深潭。编茅固作痴儿计，闭户全胜俗客谈。剩种木奴千百本，不忧土锉冷松龛。
茅屋三间自有余，置身不合在蓬壶。谁知三尺子童子，解唱一声于𫇭于。割肉向来闻鹭股，合尖今始见浮图。传灯事毕归来好，一岁风波几日无。
静倚炉薰听雨声，使君念虑在苍生。十分唤起群龙睡，千里如同一手耕。新绿沟塍鸣布谷，乱红庭院著流鶑。禁林莫讶归来晚，待我丰年酒一行。
我自归帆急鼓催，君先一骑抗尘回。谁知北海樽罍底，亲见东轩长老来。执手试听枫叶下，打门终待藕花开。孤灯一曲无公事，万卷吾伊亦壮哉。
要结灵山未了缘，山中草木亦欣然。大江南北经年梦，明月东西一夜圆。龙象而今非故我，功名自古付华颠。相逢未必真相似，一啸西风万壑传。
病阑无奈客尘婴，百绕西湖梦不成。白发自怜非故我，青山何事亦鬭情。坡仙未死人安在，处士归来或有盟。人物风情皆若此，还将老泪月同倾。
平生阅世剑一吷，老去卜邻吾二人。亦评白云来着宿，未妨青袜去寻春。泉鸣石濑听逾好，雨浥岩花笑转新。更欲买田招鹤住，问渠谁是自由身。
潮生西浦未全平，顷刻潮回岸有声。落日人从官渡去，西风谁识此时情。不如吴越中流尽，赢得江山老眼明。试问古今沙上路，几回相送复相迎。
身是行人意未平，江头已断午潮声。旋收去国无边泪，聊写临风有限情。家住青山何处是，眼穿白鸟去边明。去年今日凄凉意，犹记梅花一笑迎。
湖光晚作镜样平，寂无人声唯橹声。群峰倒影不可辨，新月半钩如许情。断蓬散作凫雁过，渔火静入江天明。移舟快得一枕睡，梦有河神来送迎。
钱塘雪浪与天平，小入曹娥亦有声。沧海一时忠孝泪，夕阳无尽古今情。春秋祭血神如在，一夜行舟挽到明。不是西风白云客，祠乌争解赋将迎。
一夜江风故不平，道边草木亦成声。岂无老子知津意，尚有秦人逐客情。荒县已传三鼓下，并船犹见一灯明。此生已悟身如寄，始送鸿归又燕迎。
君归意定气逾平，莫学秋虫泣露声。少日斲凋须妙指，莫年深稳见真情。为邻古井无波日，试挈铜瓶待月明。独抱斯文慰幽寂，莫辞万象与逢迎。
新诗老去合名家，犹喜春风在鬓华。恨彻斯文无雪处，竟将好语向谁夸。自知人物随时尽，独倚栏干到日斜。问讯故人今健否，东篱明日又黄花。
故山余地亦嶙峋，中有掖垣梧十寻。自是万金医国少，人皆三事望公深。茂陵多病书成帙，季子来归雪满簪。试与共观天下士，弥缝一世果何心。
短短秋檐合近书，经旬看碧却成朱。半生始识空花面，咫尺还应拄杖扶。泪睫陨珠缘底事，金篦刮膜未全疏。自怜老去元非病，赢得工夫到物初。
市声中断属河清，鸥鹭无情亦有情。不与狂澜同泛泛，故留明月作生生。一樽宁共彭宣醉，尽室肯容西子行。不是主人风味薄，门前弱水即蓬瀛。
寂寞江郊只病身，故书时得想轮囷。无钱未暇招陶令，有意何妨学孔宾。龙业披衣犹向佛，虎凶著帽更何人。也知造物怜吾老，木槁灰寒得再春。
老觉溪深杓柄长，举头三咽目无光。试寻西陌东阡去，却得南窗北户凉。好鸟关心浑是梦，明珠论斗不胜量。束书莫作痴儿事，一瓣先师未了香。
窗明祇辨四时绿，眼老何妨五车读。江湖商略不盈咫，月露清滋慰吾独。淋漓舞茵不解醉，颠倒飞花有如屋。竹外寒溪闻此盟，束书一笑趁鸿鹄。
东观何如双树家，丝絇归践故园沙。静知水镜中人物，香识炉烟上鬓华。尽有春风飞燕子，岂无诗兴到梅花。自怜老子归来晚，不得追随八月槎。
官闲无事只深禅，斋戒何曾废客烟。总是老夫贪佛日，未妨天眼识公年。江湖满意藏诗笥，鸥鸟无心傍客船。参井黄昏云雾里，光明犹有一灯传。
年来白发为谁新，恰受愁边五日春。官烛吹花方作梦，东风卷地已无人。今年有酒公须醉，明日无襦子莫嗔。香案已催朝玉帝，何如剪纸奏钱神。
夜潮明日浙东西，故国征鸿各自归。白璧一双唯我在，行年六十似公希。人生自是专城贵，道眼何曾与世违。剩种春风付桃李，等闲人共惜芳菲。
我自吴头楚尾来，射工一见故相猜。文书已作牛腰束，阊阖仍须燕尾开。江近危楼才咫尺，眼悬落日殆千回。名成莫讶归来早，要学峨嵋翠作堆。
岂无四海老兄弟，恐堕春风年少名。晴檐甫见天目面，夜雨共传笙筑声。淋漓素壁江国在，参错拂衣花鸟惊。汝亦群龙护持一，此中七字有坚城。
茅檐何意作秋声，未放东风入紫荆。短褐不眠成永夜，寒更数尽到诸兄。早知廉蔺今犹在，自许夔龙意甚明。世路崎岖吾已了，一奁风篆为谁平。
碧海鲸鱼快一逢，不为夜雨泣秋虫。神交已极天人际，玉立仍余国士风。故垒山川成旧恨，今年桃李著新功。却应袖取经纶手，留待君王复沛丰。
梦中身世亦间关，觉后悬知去不难。陶令归来犹有酒，子云老去不迁官。时供采撷花千树，醉共团栾竹万竿。想见春风更啼鸟，沉香庭院不胜寒。
黄金羁勒閟天闲，何似春山苜蓿间。白接䍠边余瓮蚁，乌皮几外即尘阛。龙蛇大泽公真是，虎豹重门孰可攀。示不忘君还有道，卧听人语趁朝班。
闻公多病正缘诗，酷似梅花太瘦时。故忆主人鸥去近，尚留宾客鹤归迟。把麾定复追苏子，鼓瑟无因见孺悲。已办扁舟轻似叶，明年真到习家池。
吏退文书苦未醒，湖光𫖃面适全轻。风从北户来披拂，鹊傍南枝管送迎。许我杖藜来宿昔，观公诗律自前生。艺兰九畹辛夷百，续取离骚更老成。
竹君如余子琴张，友此百十庸何伤。听渠风雨夜深语，撼我窗几无边凉。起来颠倒急穿袜，直恐吾庐变林樾。却烦清影过墙来，已约姮娥借明月。
祇知春在浴凫行，杯水才堪一芥航。拊髀最宜歌款乃，倚舷唯听梦悠飏。已愁落日低千嶂，欻见清风閟一堂。抵掌剧谈吾浪语，君如网目有条纲。
邺下家声晚更高，南朝徐庾总儿曹。向来霖雨无双手，多在秋风一二毛。舌本旋浇甘露碗，词锋久淬䴙鹈膏。已知造物叮咛意，鸣鹤如今在九皋。
不为穷愁始著书，一灯今与影同孤。从公亟欲问奇字，随世无因识故吾。赖有霜钟当北道，不应璧月自西湖。举头更觉天人近，环佩声中试一呼。
动地飞花变鹤林，天低直欲近墙阴。共知一饱明年事，谁识三号此日心。东望眼穿秦望白，西湖泪入镜湖深。无边真宰凄凉意，祇此凄凉直万金。
不学相如故倦游，身唯晏子一狐裘。眼明自可空群象，笔健何妨力万牛。许我春风还帝所，多君雪浪转船头。爱山堂下平生梦，试问梅花可忍不。
春风窗户雨初干，恰爱南湖一镜宽。倒影绝怜飞观近，鸣榔不入莫涛寒。吾伊声断闻鸥下，舴艋舟轻唤客难。题作现庵真现否，凭公为问约斋看。
明日征帆取次飞，何人解识箭锋机。回瞻北阙君恩重，莫遣西风酒力微。早为汉庭归吁俊，未妨周易去研几。适斋老去诗犹健，闻道行歌昼锦归。
庭树无风夜泬寥，毗耶室里霍票姚。自知示病非天授，不必观身已意消。梦里忽逢三语掾，江头又报五更潮。归来莫讶人痴绝，悮了诸公楚些招。
此花不是施朱手，醉里何妨取次开。地近恐遭繁杏污，月明先遣暗香来。为君绕树须千匝，老我逢春复几回。诗到扬州定清绝，向来安得比传杯。
却尽铅华固自奇，更怜鬓发傲霜姿。百年可敬春风面，四老仍扶汉惠时。顾影不知身妩媚，嗅香全觉我支离。殷勤为注铜瓶水，青子累累定着枝。
便催绛帐入王扉，肯落先公第二机。一鹗未尝凭荐口，诸生今始识抠衣。宽如北海何妨醉，清似西湖不解肥。但得家声振金玉，万钉何必问腰围。
莫嫌画鹢北风瞋，苕霅溪声解唤人。一日便拼千日醉，十分留得九分春。匣琴书卷先行李，虹星车旆委后尘。屈指归来须及早，满城桃李正芳新。
北帝潜驱又弭鞭，那堪风物更凋年。此身荡潏随流水，造物炮烹及小鲜。自喜樽罍同盎盎，谁能幡胜更田田。诸君此夕须千首，老子今唯十九篇。
乞得更筹一夜宽，傍檐唯有斗阑干。须臾银阙从空下，想象冰轮不自寒。迫近天人无浪语，却回歌吹有余欢。祇应王谢风流后，合作蓬莱第一看。
谁识阜陵天上物，亦从潘李乞刀圭。半规肯博千金璧，四海仍传一角犀。柏叶春齐初养麝，髯松岁晚复然脐。直须数子成家日，是我浯溪得再题。
意适何曾较疾迟，战酣夜漏继朝晖。骊山信有无双手，野老宁知第一机。静等鱼龙潜夜壑，迅如鹰隼击秋围。春风过尽花无数，我固无因客亦非。
故著青山尽底围，直疑挂起片帆飞。好风忽送潮声近，啼鸟相呼树影归。老去六窗谁是伴，颓然一几自忘机。我初不作京华梦，分取松枝对客挥。
晓行云海意苍茫，画入王维鸿雁行。烟树屏山分远近，风帆沙鸟认微芒。笔端应有鲛人泪，句法仍搜墨客肠。日暮归来欣有得，眼空当不数潇湘。
十载交期晚益亲，弦歌尤喜政声新。倦游偶是临邛客，索价惭非少室人。旅舍谁惊五浆馈，官梅初见一枝春。挂帆明日归苕霅，从此诗筒莫厌频。
散乱明玑溅竹窗，不闻檐霤响铮𪭢。剪成阆苑瑶英六，绝胜连城白璧双。独觉璎鬘弥宝所，岂无蓑笠钓寒江。饥肠雷吼呵吟笔，睥睨诗坛未坚降。
重雪催诗夜映窗，杉枯竹折恣撑𪭢。交飞梅径妆才半，舞对鸾台影自双。面壁谁参少陵室，羊裘试问富春江。丰穰可卜卯年瑞，展拓边城筑受降。
献日春回一日先，勾芒清晓试花权。要看腊雪连春雪，独占新年与旧年。梅绽香唇才半树，柳苏睡眼待三眠。东皇次第开桃李，谁顾寒松涧雪边。
无奈春来节物催，东君更遣玉花开。寒轻才湿新池草，势密重飘静院梅。麦陇润滋丰餠饵，秫田膏泽足醪醅。疲民尽说丰年瑞，独恨千山阻雁回。
朔风动地似奔雷，瑞雪飞飞偏九垓。玉局尽疑从地涌，银台空讶倚天开。西经佛国千峰外，北过天山万里来。夸赋兔园非我事，直须兴尽棹船回。
六幕同云岁又残，忽惊腊雪满群山。谁知曳履涂中去，端有披蓑江上还。三白吉祥千里内，六花飞舞两楹间。诗成自怪无奇语，欲压刘叉思觉悭。
溪汀渺渺跃凫翁，织浪雕云讶许同。散漫六霙疑剪水，连娟万舞趁回风。瞻山遐想昆邱胜，宴坐方观色界空。绣斧谢庭联内集，刑清宁用缿为筒。
东郊初未布阳和，湖上祥霙点渌波。重璧台遥黄竹作，孤山园近落梅多。表仪共仰丰年玉，赋咏宜陪赓载歌。谁忆渔舟向西塞，千山径绝独披蓑。
巽二初分北帝权，忽飘瑞叶表丰年。随车逐马难为比，入隙开帘绝可怜。冻锁官梅枝袅娜，寒欺塞雁影联翩。袁安门闭惟高卧，遥忆溪头访戴船。
夜窗初映月如霜，凌晓瑶霙势渺茫。清室乍欣文解祟，浅斟应惬醉为乡。幽兰俪曲三豪集，黄竹兴谣八骏骧。闻道子猷思泛剡，两溪绝境较优长。
海昌一别十三秋，僚旧相逢雪满头。公负才能犹掌庾，我须踈散尚监州。樽前强健应须喜，身外无名勿用忧。昔日长官今绣斧，吹嘘应念蒯为缑。
象骨峰前古道场，简庵再到愈芬芳。地平双径崇宫殿，名压三山有雪霜。栗棘金圈提祖令，奎文宝墨閟宸章。海昌曾礼光明相，重荐罏中知见香。
颇怪寒威一倍添，天花回旋落层檐。慵赓险韵偏工絮，自哂微官独带盐。问讯梅梢半封萼，争看蝶舞不钩帘。小儿学诵封胡句，羔袖烘炉任附炎。
载驰十驿倦骖𬴂，已讶缁尘染素衣。历历征人数行店，翩翩越鸟恋南飞。贪看树向城头绿，不觉春从海际归。客鬓渐凋孤壮志，岂缘微禄恋轻肥。
好在东君管物华，倦游归思渺天涯。春冰夜市心空壮，听镜探官事更赊。尚怯余寒破桃萼，坐看细雨落檐花。家僮应照田蚕𥶬，频晒渔蓑理钓车。
杰屋青灯夜不眠，诵君佳句喜跫然。别来已觉三秋远，书到难凭一雁传。浓淡西湖真在眼，钧枢东阁况搜贤。徒劳屡起江乡兴，归钓槎头缩颈鳊。
浩渺春波暖白苹，溪头广厦旅楹新。佩衿无复歌游阙，糟粕空惭老斲轮。门外缊袍人立鹄，榜间淡墨笔如神。使君道德魁天下，膏馥分沾尽澡身。
论交先友接枢廷，末路为寮喜典刑。桃李春风同扈跸，衡茅夜雪并寒厅。暂从簿领陪卿月，行握兰荃应列星。临别遥思五湖乐，望中林屋已青青。
倦游佳节负清明，禁籞芳菲未遍经。杨柳堆烟犹冉弱，杏花著雨半飘零。街头车马来还去，客里壶觞醉复醒。賸喜祥林洗尘土，吴山相对眼偏青。
西风暑退喜清秋，倦客漂流沧海头。用舍行藏知有命，山林钟鼎岂能谋。汗青漫志三余乐，养素宁忘一溉收。鹏鷃逍遥天壤内，何劳八极赋神游。
六年门外送苕溪，绕舍黄花独杖藜。安有鹤觞逢白堕，新成螭盏得朱提。流匙乍饱丰年玉，病齿全踈饤座梨。欲问福城南去路，江山犹得助难题。
迟迟欲去恋双溪，独乐箪瓢不糁藜。岂称昔贤为半刺，只堪老宿话全提。家贫未办千头橘，世习犹堪两颗梨。速丐雄篇重行橐，三山佳境易为题。
恰恰鶑簧百啭齐，提壶仍劝醉芳蹊。曲尘弄日腰肢弱，翠黛凝颦眉妩低。泉石似寻天竺寺，渔舟引入武陵溪。少年簇马观游女，勒住金衔不放嘶。
太白狂歌力士铛，未如食粥鲁公清。从教过午饥肠转，政坐哦诗青眼横。奇怪争观出月胁，诙谐犹足助言鲭。卧听古寺华鲸吼，饭颗谁怜太瘦生。
北风汹汹应嘉平，点滴檐间雨未晴。病骨可堪寒栗烈，老怀仍怯岁峥嵘。汤婆漫许登禅榻，黄你无因伴短檠。清绝夜阑愁不寐，拥衾龟息待窗明。
迢递南询过百城，五浆先馈不须惊。侵寻老境凋双鬓，耿介孤忠有寸诚。入眼越山多秀色，背人闽水大无情。扶笻趼步仙霞岭，自笑媻跚勃窣行。
徙倚名园锁绿苔，亭亭冰艳为谁开。乍疑奔月常娥去，忽见寻梅僧孺来。浅笑故应窥水镜，片飞看复落深杯。王孙家有雪儿唱，莫待霜天晓角催。
紫禁晨曦拂晓开，南山秀色郁崔嵬。立班驰道苍龙阙，逼耳嵩呼绕殿雷。清跸一声黄伞动，屯云万骑景舆回。端门缓辔哦诗罢，误入钩陈豹尾来。
谭笑诗成马槊横，偏师何敢犯长城。纵观儒帅临戎幕，想像天山破敌营。麾帜精明严武备，山川弹压飏威声。老来壮志浑消尽，射虎南山愧北平。
恩假银鱼阅四年，新元瓜戍尚悠然。滞袍自昔多屯蹇，英衮当时误轸怜。司马青衫佐湓浦，参谋朱绂向西川。玉堂伴直如相念，安敢沉酣不上船。
说诗夜对老弥明，韦氏传家自一经。盛德于今推鼎甲，闻孙何事亦飘零。囊贫桂玉人逾瘦，袖有珠玑耳暂醒。桃李春残归未得，愁看烟草五门青。
粤国无诸故垒摧，吐吞江海亦雄哉。峰峦叠叠青螺髻，翠幄重重锦绣堆。破浪乘风浮战舰，荒烟落日傍龙台。倦游已喜瓜期近，立马沙边更几回。
我公胸次妙陶甄，幻出壶中小有天。地近沧浪占风月，目吞笠泽饱云烟。玉杯金碗开新第，燠馆凉台继昔贤。闻说傅岩通帝梦，遄归黄阁卧貂蝉。
鳞差万瓦拱层台，暇日登临亦乐哉。桃李成蹊春未到，江山如画国多才。倦游难效登楼赋，胜槩常遭俗驾回。好是清宵携客醉，云间两两近三台。
来往吴松二十春，五湖烟月旧知津。高秋枫落哦佳句，斜日江边脍细鳞。谁解扁舟载西子，独怜茶灶老诗人。自惭遮日长安道，深愧渔蓑浪漫身。
秋半青要未降霜，溪边独对露华凉。风清月白兴不浅，斗转参横夜未央。每望庾尘频障扇，莫逢伊笛据胡床。扬晖千里谁同赏，心折刀头快理航。
新秋清夜月当空，弭楫驼桥意象雄。销恨难求贤士酒，扬尘厌共庶人风。市声暂息更筹永，渔唱频惊客梦中。绀碧瑠璃千顷净，顽仙常占水晶宫。
先友凋零风义衰，绣衣躧履荷深知。未干荐墨俄闻谪，欲寄邮书忽报危。赋就徒能感知己，樽前犹忆细论诗。白珪一玷身难赎，痛哭须陈吊屈辞。